title: James Root

text: Jim Root liittyi Slipknotiin albumin "Slipknot" äänitysten aikana vuonna 1998. Hän otti käyttöön ensin Josh Brainardin entisen naamion, joka sopi hyvin hänen silloin violettiin tukkaansa. Root totesi naamion haittaavan soittamista ja teetti pienemmän maskin itselleen. Nykyään Rootin naamio on mukaelma mustavalkoisesta hovinarrin naamiosta.


title: James Root

text: Jim Root esiintyi myös Slipknot-laulaja Corey Taylorin perustamassa ja melodista rockia ja metallimusiikkia soittavassa Stone Sourissa josta hän poistui vuonna 2013. Ennen Slipknotiin liittymistä hän soitti yhtyeessä Atomic Opera. Root myös soitti rytmikitaraa John 5:n albumilla "Devil Knows My Name".


title: James Root

text: Jim Rootin lempinimi on "The Peach"´, joka johtuu elokuvasta "James And The Giant Peach". Nykyään Root seurustelee Lacuna Coilin -yhtyeen toisen laulajan Cristina Scabbian kanssa.


title: Hounslow

text: Hounslow on yksi Lontoon 32:sta hallintoalueesta. Vuonna 2005 siellä arvioitiin olevat 212 500 asukasta, joista 65% valkoisia, 25% eteläaasialaisia ja 4,5% afrokaribialaisia.


title: Hounslow

text: Hounslow rajautuu moottoriteiden M3 ja M4 väliin. Sen itäpuolella on Lontoon keskusta ja länsipuolella Heathrow'n lentoasema.


title: Hounslow

text: Hounslowhun pääsee Lontoon metron Piccadilly-linjan (tunnusväri tummansininen) avulla, sillä onkolme asemaa Hounslow East, Hounslow Central ja Hounslow West.


title: Hounslow

text: Hounslow on kasvanut nopeasti 1900-luvulla, koska sieltä on hyvät yhteydet Heathrow'n lentoasemalle.


title: Makassar

text: Makassar on Etelä-Sulawesin maakunnan pääkaupunki Indonesiassa. Vuosina 1971–1999 sen nimi oli virallisesti Ujung Pandang. Makassar sijaitsee Sulawesin saaren lounaisrannikolla, Makassarinsalmella.


title: Makassar

text: Makassarin pinta-ala on 175,77 km² ja väkiluku 1 130 384 (2000).


title: Makassar

text: Makassar oli 1500-luvun alussa itäisen Indonesian johtava kaupan keskus, ja siitä tuli pian Kaakkois-Aasian saariston suurimpia kaupunkeja. Alankomaalaiset saapuivat sinne 1667.


title: Macintosh Quadra

text: Macintosh Quadra on Apple Computerin tietokonemallisto. Quadra-Macintosheja myytiin ammattilaiskäyttöön tarkoitettuina työasemina vuosina 1991–1994. Ensimmäiset Quadra-mallit olivat Quadra 700 ja Quadra 900, jotka Frank Casanovan johtama Quadra-projekti julkaisi lokakuussa 1991.


title: Macintosh Quadra

text: Quadra 700 ja 900 käyttivät 25 MHz:n Motorola 68040 -suoritinta ja olivat ensimmäiset Macintoshit, joissa oli sisäänrakennettu Ethernet-liitäntä. 700 sijoitettiin Macintosh IIci:n koteloon, 900:n kotelona toimi konetta varta vasten suunniteltu, tornimallinen kotelo. Vuonna 1992 900 korvattiin Quadra 950-mallilla, jossa suorittimen kellotaajuus nostettiin 33 MHz:iin. Myöhemmin mallistoon liitettiin 800- ja 600-sarjat, joista jälkimmäisen avasi Centris-mallistosta siirretty, matalaan koteloon pakattu Quadra 610.


title: Macintosh Quadra

text:
Vuonna 1993 multimediatyöskentelyä varten aloitettiin uusi "AV" (Audio Visual) -mallisto. Ensimmäiset multimedialaitteet olivat Quadra 840AV ja entisen Centris-malliston Quadra 660AV. Kummassakin laitteessa oli ylimääräinen, AT&T:n digitaalinen signaaliprosessori, jolla analogisen tietovirran muuttaminen digitaaliseksi voitiin hoitaa rasittamatta tietokoneen varsinaista suoritinta. Multimediakoneissa oli myös videon linjalähdöt sisään ja ulos, S-Video-portti, mikrofoni ja äänen ulostuloliitäntä. Mallien mukana toimitettiin PlainTalk-puheentunnistusohjelmisto.
Macintosh Centris -malliston lakkauttaminen ja sen tuotteiden siirtäminen Quadra-nimen alle aiheutti Quadra-malliston laajentumisen raskaaseen ammattilaiskäyttöön tarkoitettujen työasemien lisäksi kuluttajamallien esittelemiseen. Macintosh LC -mallisto tarjosi edullisia kuluttajamalleja ja jotakin Quadra-malliston koneita myytiin myös Macintosh Performa -sarjan alla. Centris-malliston poistaminen selkeytti tuotevalikoimaa jonkin verran. Vuonna 1994 Quadra-mallisto lakkautettiin Power Macintoshin ilmestyessä.


title: Macintosh Quadra

text: Viimeinen Quadra oli Quadra 630, joka oli päivitetty versio Macintosh LC 630:stä. Quadra 630 oli ensimmäinen Macintosh, jossa oli IDE-liitäntä kiintolevyä varten, aiemmin kiintolevyliitäntä oli toteutettu SCSIn avulla. Kolme ensimmäistä Apple Workgroup Serveriä olivat Quadra-malliston 610, 800 ja 950.


title: Luigi Riva

text: Luigi "Gigi" Riva (s. 7. marraskuuta 1944 Leggiuno, Italia) on italialainen jalkapalloilija, pelipaikaltaan hyökkääjä.


title: Luigi Riva

text: Riva edusti seuratasolla Legnanoa ja Cagliaria. Hän voitti Cagliarin paidassa Serie A:n maalikuninkuuden kolme kertaa ja Italian mestaruuden kerran.


title: Luigi Riva

text: Riva on Italian maajoukkueen kaikkien aikojen paras maalintekijä tehtyään 35 maalia 42 ottelussa. Hän edusti Italiaa MM-kisoissa vuosina 1970 ja 1974 sekä EM-kisoissa vuonna 1968, jolloin maa voitti mestaruuden. Vuoden 1970 MM-kisoissa Italia saavutti hopeaa ja Riva teki kolme maalia.


title: Zócalo

text: Zócalo on Meksikossa yleisesti käytetty nimitys kaupungin keskusaukiosta. Suurin zócalo on Méxicossa. Zócaloja on myös muun muassa Pueblassa ja Cholulassa.


title: Makassarinsalmi

text: Makassarinsalmi () on salmi Borneon ja Sulawesin saarten välissä Indonesiassa. Pohjoisessa on Celebesinmeri, ja etelässä salmi kohtaa Jaavanmeren.


title: Makassarinsalmi

text: Borneon Mahakamjoki laskee Makassarinsalmeen.


title: Makassarinsalmi

text: Merkittäviä satamia Makassarinsalmella ovat Balikpapan (Borneo), Makassar (Sulawesi) ja Palu (Sulawesi). Samarindan kaupunki sijaitsee Mahakamjoella 48 kilometrin päässä salmelta.


title: Makassarinsalmi

text: Salmi on 960 kilometriä pitkä ja 130−370 kilometriä leveä.


title: Classic Albums – Nirvana – Nevermind

text: Classic Albums - Nirvana - Nevermind on dokumentti-DVD joka julkaistiin maaliskuussa vuonna 2005. Se on yksi "Classic Albums"-sarjan dokumenteista. Dokumentti kertoo Nirvanan läpimurtoalbumista "Nevermind". DVD sisältää kappaleiden "Smells Like Teen Spirit", "Come as You Are", "Lithium" ja "In Bloom" musiikkivideot. DVD:n on tuottanut "Nirvanan" ja "Nevermindin" tuottaja Butch Vig.


title: Quadra 700

text: Quadra 700 on Apple Computerin lokakuussa 1991 julkaisema tietokone. Laite on osa Applen Macintosh Quadra -tietokonemallistoa ja se julkaistiin yhdessä Quadra 900:n kanssa. Quadra 700 ja 900 olivat ensimmäiset Macintoshit, jotka käyttivät Motorola 68040-prosessoria ja sisälsivät sisäänrakennetun Ethernet-portin.


title: Quadra 700

text: 25 MHz:n 68040 -prosessorilla varustettu Quadra 700 sisälsi 4 Mt 80 ns 30-pinnista, SIMM-tyyppistä keskusmuistia, joka oli laajennettavissa 68 Mt:n saakka. Myöhemmin Apple julkaisi PowerPC 601-emolevyn, jolla Quadra 700:n emolevyn saattoi korvata. Laitteen kotelo oli sama kuin Macintosh IIci:n käyttämä malli, jonka saattoi asettaa pystyyn tai makuulle. Käyttöjärjestelmänä toimi System 7.0.1, jonka saattoi päivittää versioon 8.1 saakka ilman PowerPC-päivitystä.


title: Bubsy 3D

text:
Bubsy 3D on PlayStationille kehitetty tasohyppelypeli. Peli koostuu 16. tasosta ja kahdesta "vastustajatasosta". "Bubsyn" ääninäyttelijänä toimii Rob Paulsen, joka on tunnettu muun muassa Yakko Warnerin äänestä "Animaaniset"-sarjan englanninkielisestä versiosta ("Animaniacs").
Pelin grafiikka on niin simppelimäistä, että siellä näkee myös shakkiruudukoita.
Bubsy osaa myös uida joissain tasoissa, mutta yleensä hän ei osaa uida. Jos Bubsy osuu veteen, hän menettää elämän.


title: Bubsy 3D

text: Peliä pidetään yhtenä kaikkien aikojen huonoimmista peleistä sen huonon ohjauksen, grafiikan ja päähenkilön, Bubsyn vastenmielisen luonteen vuoksi.


Martin-Luther-Universität Halle-Wittenberg on yliopisto Saksassa. Se koostuu kahdesta yliopistosta, joista toinen perustettiin 1502 Wittenbergiin ja toinen 1694 Halleen. Yliopistot yhdistettiin 1817. Nykyistä nimeään yliopisto on kantanut vuodesta 1933 lähtien. Siellä opiskelee noin 19 000 opiskelijaa.


title: Pitäjänuutiset

text: Pitäjänuutiset on torstaisin ilmestyvä, puolueeton, Mäntyharjun ja Pertunmaan paikallislehti. Lehden perustivat Aili ja Yrjö Rasi vuonna 1956. Nykyisin lehden omistaa Länsi-Savo-konserniin kuuluva ESV-Paikallismediat.


title: Pitäjänuutiset

text: Päätoimittajana lehdessä ovat toimineet Yrjö Rasi, Pauli Markkanen, Matti Ämmälä (1998–2002), Minna Seppä (2002–2005), Kimmo Hämäläinen (2005–2011) ja Timo Ruotsalainen (2011-2017). Nykyinen päätoimittaja on Lasse Laitinen.


title: Pitäjänuutiset

text: Lehdellä on konttori Mäntyharjulla ja Pertunmaalla.


title: Pitäjänuutiset

text: Lehteä tilataan pääasiassa Mäntyharjulla ja Pertunmaalla. Muualla asuvia tilaajia on noin 2 500, mitä selittää muun muassa suuri kesäasukkaiden määrä.


title: Outo luku

text: Outo luku on luonnollinen luku, joka on runsas mutta ei puolitäydellinen. Toisin sanoen luvun itseään pienempien tekijöiden (aitojen jakajien) summa on suurempi kuin itse luku, mutta näistä tekijöistä ei ole mahdollista saada summaksi itse lukua. Pienin outo luku on 70. Sen aidot jakajat ovat 1, 2, 5, 7, 10, 14 ja 35; näiden summa on 74 > 70, mutta niiden summana ei voida ilmaista lukua 70.


title: Outo luku

text: Kymmenen pienintä outoa lukua ovat 70, 836, 4030, 5830, 7192, 7912, 9272, 10 430, 10 570 ja 10 792 . Outoja lukuja on todistettavasti ääretön määrä. Lisäksi outojen lukujen joukolla on positiivinen tiheys. Ei tiedetä, onko olemassa yhtään paritonta outoa lukua, mutta jos on, niiden on oltava suurempia kuin formula_1.


title: Outo luku

text: Stanley Kravitz todisti, että kun "k" on positiivinen kokonaisluku ja sekä "Q" että formula_2 ovat alkulukuja, niin silloin formula_3 on välttämättä outo luku.


title: GNU GRUB

text: GNU GRUB (GRand Unified Bootloader) on GNU-projektin tuottama käyttöjärjestelmän lataaja. GRUB mahdollistaa käynnistysvalikon tekemisen ja usean käyttöjärjestelmän käyttämisen samalla tietokoneella. Se on GNU-projektin ja Hurd-ytimen virallinen käynnistyslataaja, monet GNU/Linux-jakelut käyttävät GRUBia, ja monen jakelun osalta se on korvannut aikaisemmin suositun LILO-käynnistyslataajan. GRUBin etuna LILOon nähden on se, että sitä ei tarvitse asentaa ydinpäivityksen jälkeen uudelleen, ja se tukee monimutkaisempia komentosarjoja ja valikoita. GRUB 2 tukee tekstitilan lisäksi myös graafiikkatiloja, ja monet Linux-jakelut käyttävätkin GRUB-valikoissa taustakuvia.


title: GNU GRUB

text: GRUB tukee kahdenlaista käynnistysprosessia: Joko komentoihin pohjautuvaa ytimen lataamista ja käynnistämistä, tai ketjutettua käynnistystä. Ketjutettu käynnistys käynnistää toisen käynnistyslataajan; tätä käytetään esimerkiksi Microsoft Windowsin käynnistämiseksi. Ytimen lataaminen taas on monipuolinen prosessi: GRUB tukee tiedostojen lataamista monilta erilaisilta tiedostojärjestelmätyypeiltä, ja komentosarjojen antamista käynnistystiedostossa.


title: Celebesinmeri

text: Celebesinmeri on läntisen Tyynenmeren alue, jonka pohjoispuolella ovat Sulunmeri ja Filippiinit, idässä Indonesian Sangihesaaret, etelässä Sulawesi ja lännessä Borneo. Makassarinsalmi yhdistää sen Jaavanmereen.


title: Celebesinmeri

text: Celebesinmeren pituus pohjoisesta etelään on 675 km ja idästä länteen 837 km. Sen kokonaispinta-ala on 280 000 km².


title: Celebesinmeri

text: Celebesinmeren alueella on tavattu noin 580 eri korallilajia. Sen eläimistöön kuuluu mm. valaita, delfiineitä, merikilpikonnia, paholaisrauskuja, kotkarauskuja, barrakudia, miekkakaloja ja tonnikaloja.


title: Hampurin yliopisto

text: Hampurin yliopisto () on yliopisto Hampurin kaupungissa, Saksassa. Se perustettiin 1. huhtikuuta vuonna 1919 Wilhelm Sternin johdolla. Alkujaan yliopistossa oli neljä tiedekuntaa, mutta sittemmin tiedekuntien määrä on kasvanut kahdeksaan. Nykyisin yliopistossa opiskelee yli 42 000 opiskelijaa, ollen Saksan viidenneksi suurin yliopisto. Yliopisto kuuluu EUA:han ("European University Association").


title: Hampurin yliopisto

text: Maailman viidensadan huippuyliopiston Shanghai-yliopistovertailussa Hampurin yliopisto ylsi vuonna 2016 sijaluvulle 201–300 ja oli kansallisessa vertailussa Saksan yliopistoista sijalla 15-21. THE-yliopistorankingissa 2017 yliopisto arvioitiin sijalle 180.


title: The Posies

text: The Posies on Seattlessa 1980-luvun lopulla perustettu yhdysvaltalainen rock-yhtye, jonka johtavat hahmot ovat Jon Auer ja Ken Stringfellow. Yhtyeen powerpopiksi luonnehdittu musiikki yhdistelee vaikutteita 1960-luvun psykedeelisestä rockista ja grungen kaltaista vaihtoehtorockin tyyleistä. The Posies oli suosionsa huipulla 1990-luvun puolivälissä ylistäviä arvosteluja saaneiden albumien "Frosting on the Beater" (1993) ja "Amazing Disgrace" (1996) myötä.


title: The Posies

text: Posiesia käytetään myös Windows Vistan Media Playerin musiikkina.


title: The Posies

text: Yhtyeessä vuodesta 2001 soittanut rumpali Darius Minwalla kuoli 22. toukokuuta 2015 kotonaan Vancouverissa.


title: Kropyvnytskyi

text: Kropyvnytskyi () on Etelä-Ukrainassa sijaitseva kaupunki ja se on samalla Kirovohradin alueen hallinnollinen keskus. Asukasluku oli 234 322 vuonna 2013.


title: Kropyvnytskyi

text: Vuonna 1754 paikkakunnalle perustettiin linnoitus Venäjän keisarinnan, myöhemmin pyhitetyn Elisabetin käskystä. Keisarinnan kuoltua vuonna 1765 linnoituksen läheiselle, kasvanut asutus sai perustajaansa kunnioittaen nimen "Jelisavetgrad" ja kaupungin aseman.


title: Kropyvnytskyi

text: Vallankumouksen jälkeen kaupungista tehtiin "Zinovjevsk" kommunistijohtaja Grigori Zinovjevin mukaan 1924. Kommunistijohtaja Sergei Kirovin murhan jälkeen 1934 nimeksi tuli "Kirovo", joka muutettiin muotoon "Kirovohrad" 1939. Nykyisen nimensä kaupunki sai näyttelijä-näytelmäkirjailija Marko Kropyvnytskyin mukaan heinäkuussa 2016.


title: Kingston upon Thames

text: Kingston upon Thames on yksi Lontoon 32 hallintoalueesta. Vuonna 2005 siellä arvioitiin olevan 153 000 asukasta.


title: Kingston upon Thames

text: Se on ollut alkujaan tärkeä pikkukaupunki Lontoon lounaispuolella; monet anglosaksien kuninkaat Edvard Vanhemmasta Ethelred Neuvottomaan on kruunattu Kingstonissa ensimmäisen vuosituhannen lopussa, ja kruunajaiskivi on siellä on edelleen näytteillä.


title: Kingston upon Thames

text: Vuosisatojen kuluessa Suur-Lontoo on kasvanut kiinni Kingstoniin ja vuoden 1965 hallinnonuudistuksessa siitä tuli borough, johon liitettiin myös ympäröiviä lähiöitä.


title: Monitieteisyys

text: Monitieteisyys viittaa akateemiseen instituutioon, jossa on edustettuna useita tieteenaloja, tai tutkimukseen, jossa hyödynnetään eri tieteenaloja.


title: Monitieteisyys

text: Monitieteisessä instituutiossa voidaan opiskella, tutkia ja opettaa laajaa tieteenalojen kirjoa. Monitieteinen tutkimus on luonteeltaan kokoavaa. Yhteistä tutkimusongelmaa tai -aluetta tarkastellaan ryhmätyön tapaan eri alojen kysymyksenasetteluista, menetelmistä ja teoreettisista lähtökohdista käsin. Eri osatutkimusten integroituminen tapahtuu yleensä loppuraportin tasolla. Eri tieteiden välillä ei kuitenkaan välttämättä synny todellista vuorovaikutusta, vaan nämä pysyvät ja toimivat erillisinä paradigmoina tai ”perinteisinä tieteinä”.


title: Monitieteisyys

text: Monitieteisyydelle läheisiä käsitteitä ovat "tieteidenvälisyys" ja "poikkitieteisyys". Tieteidenvälisyydessä tutkimuksellisen integraation oletetaan toteutuvan myös analyysin muotoutumisessa ja sisällössä itse tutkimusprosessin kuluessa. Poikkitieteisyys edellyttää lisäksi käsitteellistä ja metodologista yhtenäisyyttä sekä prosessia, jossa teoreettinen viitekehys yhdistää erilliset osa-analyysit.


title: Monitieteisyys

text: Monitieteisiä aloja syntyy tutkimuskohteen mukaan, ja monitieteisyys on usein hankekohtaista. Esimerkiksi ilmastonmuutoksen mahdolliset haitat ovat johtaneet ilmiöiden tutkimiseen, ja sitä varten on perustettu uusi tieteenala. Monitieteinen tutkimus on usein soveltavaa.Myös koulutuksessa on 2000-luvulla alettu painottaa entistä enemmän monitieteisyyttä. Esimerkkinä on diplomi-insinöörin tutkintoon tähtäävä informaatioverkostojen tutkinto-ohjelma, jossa pyritään yhdistämään tekniikan ja talouden opintoja humanistisiin tieteisiin.


title: Nokia 2600

text: Nokia 2600 on Nokian vuonna 2004 esittelemä matkapuhelin. Puhelimessa on muun muuassa seuraavia toimintoja:


title: Nokia 2600

text: Värivaihtoehtoina olivat hopea, musta, sininen ja vaaleanpunainen. Puhelimella pystyy lähettämään pitkiä, enintään 918 merkin tekstiviestejä monessa osassa.


title: Nokia 2600

text: Nokia 2600 -mallia myytiin noin 135 miljoonaa kappaletta, millä se sijoittui kuudenneksi The Telegraph -lehden syksyn 2013 katsauksessa kaikkien aikojen myydyimmistä matkapuhelimista.


title: Wilhuff Tarkin

text: Suurmoffi Wilhuff Tarkin, tunnettu myös nimellä kuvernööri Tarkin, on "Tähtien sota" -elokuvasarjan kuvitteellinen henkilö, jonka loi yhdysvaltalainen elokuvaohjaaja George Lucas ja jota alkuperäisessä elokuvassa näytteli Peter Cushing. Tarkinia on pidetty yhtenä ""Tähtien sodan" historian suurimmista vihollisista."


title: Wilhuff Tarkin

text: Suurmoffi Tarkin esiteltiin vuonna 1977 julkaistun alkuperäisen "Tähtien sota" -elokuvan (myöhemmältä nimeltään "Tähtien sota: Episodi IV – Uusi toivo"), päävihollisena. Suurmoffi Tarkin on Galaktisen Imperiumin sektorikuvernööri Ulkokehän alueilla sekä Kuolemantähden komentaja. Keisari Palpatinen lakkautettua Galaktisen senaatin Tarkin ja Darth Vader saavat tehtäväkseen Kapinaliiton tukikohdan etsimisen ja sen tuhoamisen. Tarkin uhkailee prinsessa Leiaa planeetta Alderaanin tuhoamisella, jos tämä ei paljastaa kapinallisten tukikohdan sijaintia. Vaikka Leia onnistuu valehtelemaan Dantooinen olevan tukikohdan sijaintipaikka, Tarkin määrää joka tapauksessa Alderaanin tuhottavaksi. Kun Leian valehtelu paljastuu, Tarkin määrää Leian teloitettavaksi.


title: Wilhuff Tarkin

text: Luke Skywalkerin, Han Solon, Chewbaccan, C-3PO:n ja R2-D2:n pelastettua Leian Kuolemantähdeltä Tarkin saa "Millennium Falconia" jäljittimällä selville tukikohdan sijaitsevan Yavin 4 -kuussa. Elokuvan lopussa kapinalliset aloittavat hyökkäyksen Kuolemantähden tuhoamiseksi. Tarkinin luottavaisuus Kuolemantähteen kuitenkin osoittautuu kuolemaksi, koska elokuvan loppuhuipennuksessa hän ei usko päällikkö Bastin varoitusta ja saa surmansa Luken tuhotessa Kuolemantähden.


title: Wilhuff Tarkin

text: Tarkin esiintyy pienessä cameo-roolissa vuonna 2005 elokuvassa "", jossa hänen näyttelijänsä on australialainen Wayne Pygram. Hän esiintyy elokuvan lopussa lyhyesti kohtauksessa, jossa hän seisoo Vaderin ja Palpatinen vierellä valvomassa Kuolemantähden rakennustöiden alkamista.


title: Wilhuff Tarkin

text: Televisiosarjassa "" nuorempi versio Tarkinista esiintyy Tasavallan laivaston kapteenina sekä myöhemmin Kloonisotien aikaan amiraalina.


title: Wilhuff Tarkin

text: Kolmannella kaudella, kapteeni Tarkin ja jedimestari Even Piell joutuvat separatistien välijytyksen kohteeksi. Pelastusryhmä vapauttaa heidät myöhemmin tyrmistä. Vihollisen maa-alueilla Tarkinilla on yleensä pessimistinen asenne ja hänellä on siksi usein erimielisyyksiä jediritari Anakin Skywalkerin kanssa, mutta heitä molempia kuitenkin yhdistää ylikansleri Palpatinen luottamus heihin kumpaankin. Kahakan aikana Tarkin yrittää teloittaa Osi Sobeckin, mutta joutuu melkein itse tapetuksi ennen kuin padawan Ahsoka Tano pelastaa hänet.


title: Wilhuff Tarkin

text: Viidennellä kaudella, amiraali Tarkin epäilee Ahsokaa Letta Turmond -nimisen jedin murhasta terroristihyökkäyksen aikana. Ahsokan jäätyä vangiksi ja jouduttua senaatin tuomioistuimen eteen, Tarkin toimii syyttäjänä. Padmé Amidalan puolutuksesta huolimatta, Tarkin muistuttaa nähneensä Ahsokan Asajj Ventressin kanssa. Juuri kun Tarkinin ja Padmén väittely päättyy ja tuomio ollaan antamassa, Skywalker saapuu mukanaan Barriss Offee, hyökkäyksen todellinen järjestäjä.


title: Wilhuff Tarkin

text: Televisiosarjassa "Star Wars Rebels", Tarkin on Ulkokehän alueiden kuvernööri, jolle myöhemmin myönnetään suurmoffin arvo. Hän vierailee planeetta Lothalilla jatkuvan kapinoinnin vuoksi sekä moitti ministeri Maketh Tuaa, agentti Kallusia ja Suurinkvisiittoria näiden epäonnistumisesta planeetan kapinallissolun pysäyttämisessä. Tarkin määrää Suurinkvisiittoria teloittamaan komendantti Areskon sekä kouluttaja Grintin rangaistuksena näiden kyvyttömyydestä solun johtajan, jediritari Kanan Jarrusin tuhoamiseen. Myöhemmin Tarkin asettaa kapinallisille ansan ja onnistuu vangitsemaan Kananin tämän yrittäessä lähettää viestin yhden planeetan kommunikaatiotornin kautta. Kapinallisten viesti pääsee perille, mutta Tarkin määrää tornin tuhottavaksi. Kanania kidutetaan ja Suurinkvisiittori vie hänet planeetta Mustafarilla sijaitsevalla Tarkinin tähtihävittäjälle. Kapinallisten pelastaessa Kananin, Tarkin tähtihävittäjä tuhotaan ja Suurinkvisiittori saa surmansa. Lothalilla, Tarkin esittelee agentti Kallusille Darth Vaderin. Kaksi vuotta myöhemmin hän saa pyynnön Lothalin kuvenööri Prycelta antaa "Ghostin" ryhmän muodostaman kapinallissolun jahtaamisen suuramiraali Thrawnin johtaman Seitsemännen laivaston tehtäväksi agentti Kallusin sekä amiraali Konstantinen epäpätevyyden vuoksi.


title: Wilhuff Tarkin

text: Näytellyssä antologiaelokuvassa "Rogue One: A Star Wars Story" Tarkin suhtautuu alun perin skeptisesti Kuolemantähden käyttämiseen, kunnes nähtyään sen voiman hän vie kunnian siitä edistyneen asekehitysosaston johtajalta Orson Krenniciltä. Tarkinia näytteli elokuvassa Guy Henry, joka oli muokattu digitaalisesti näyttämään Peter Cushingilta, joka näytteli hahmoa alkuperäisessä "Tähtien sota" -elokuvassa.


title: Wilhuff Tarkin

text: Vaikka Tarkin oli elokuvissa sivuhahmo, "Tähtien sodan" oheiskirjallisuudessa hänellä on suurempi rooli. Oheiskirjallisuuden mukaan Tarkin oli kotoisin vauraasta suvusta teollistuneelta ja saastuneelta Eriadu-planeetalta, ja hänen koko nimensä on Wilhuff Tarkin. Tarkin oli alun perin kunnianhimoinen Eriadun puolustusvoimien upseeri, joka kohosi Sesswennan sektorin kuvernööriksi. Kun Palpatine perusti Galaktisen Imperiumin, Tarkin oli yksi ensimmäisistä keisarillista upseereista, jotka keisari nimitti Imperiumin hallitsemien aurinkokuntien piirikuvernööreiksi eli moffeiksi. Hän oli vastuussa rauhanomaisten mielenosoittajien massamurhasta Ghormanin verilöylyssä, joka oli yksi syistä Kapinaliiton perustamiseksi. Tarkin myös laati "Tarkinin opin", jonka mukaan Imperiumin kuului ylläpitää totalitaarinen hallintonsa tavallisten kansalaisten pelossa pitämisen kautta. "Star Wars Adventures Journal 12" -lehdessä julkaistun lyhyttarinan "Small Favors" mukaan Tarkin adoptoi Imperiumin vastaisessa kansannousussa kaatuneen Gideon-veljensä tyttären Rivochen, joka oli kuitenkin Kapinaliiton tiedustelupalvelun vakooja. Rush Manningin käsikirjoittamissa ja piirtämissä "Tähtien sota" -stripeissä esiteltiin myös Tarkinin vaimo, joka oli amiraali Mottin sukulainen.


title: Wilhuff Tarkin

text: Kevin J. Anderson oli ensimmäinen "Tähtien sota" -kirjailija, joka hyödynsi Tarkinin hahmoa oheiskirjallisuuden romaaneissa. Andersonin "Jediakatemia"-trilogian mukaan Tarkin löysi Imperiumin sotilasakatemiasta Carida-planeetalta naispuolisen upseerin nimeltä Daala, ylensi hänet amiraaliksi ja lähetti Daalan imperiumin salaiseen asekehityslaboratorioon Kidan mustien aukkojen keskelle, vaikka Imperiumi yleensä syrji naisia politiikassa ja sotavoimissa. "Jediakatemia"-trilogian mukaan Tarkin myös määräsi Imperiumin nerokkaimmat tiedemiehet, mukaan lukien Bevel Lemeliskin ja Qwi Xuxin, kehittämään pohjapiirrokset pienen kuun kokoiselle avaruusasemalle, jonka pohjalta imperiumi rakensi Kuolemantähden. Väite on kuitenkin ristiriidassa myöhemmin julkaistujen uusien "Tähtien sota" -elokuvien mukaan, joissa geonosislaiset keksivät Kuolemantähden ja sen rakennustyöt käynnistettiin jo yhdeksäntoista vuotta ennen "Uutta toivoa", vaikka "Jediakatemia"-trilogiassa Kuolemantähden rakentaminen aloitettiin vasta kaksi vuotta ennen "Uuden toivon" tarinaa. Tarkin esiintyy myös Greg Bearin "Kulkuriplaneetassa" sekä James Lucenon "Dark Lord: The Rise of Darth Vaderissa", jossa kerrotaan Tarkinin ja Vaderin välisen yhteistyön alusta.


title: Mäntyharjun Reissupolku

text: Mäntyharjun Reissupolku on Mäntyharjulla toimiva, vuonna 1999 rekisteröity Suomen Ladun jäsenyhdistys, jonka tarkoituksena on sääntöjensä mukaan "vakiinnuttaa ensisijaisesti kaiken ikäisille tarkoitettu luonnossa tapahtuva kunto- ja virkistysliikunta sekä retkeily yleiseksi tavaksi sekä edistää ulkoilukulttuuria ja ulkoilun hyviä tapoja".


title: Mäntyharjun Reissupolku

text: Yhdistys tarjoaa tietoa Mäntyharjun pyöräily-, retkeily-, hiihto-, kävely- ja vesillä liikkumisen mahdollisuuksista ja tapahtumista kotisivuillaan. Tavoitteena kannustaa ja tukea omaehtoiseenkin kokonaisvaltaiseen terveysliikuntaan, jossa keho ja mieli saavat liikuntaa.


title: Mäntyharjun Reissupolku

text: Yhdistys järjestää erilaisia liikunnallisia tapahtumia, muun muassa sauvakävelyretkiä, perheliikuntaa, hämyhiihtoa ja Siirlahden soihtuhiihdon. Vuodesta 1998 lähtien yhdistys on järjestänyt vuosittaisen Tour De Mäntyharju (TDM)-nimisen pyöräilytapahtuman, jonka pituudeksi on vakiintunut 160-175 kilometriä Repoveden kansallispuiston ympäri. Vuoden 2008 valtakunnallinen laturetki järjestettiin Mäntyharjulla.


title: Polar Electro

text: Polar Electro Oy, tunnettu myös nimellä Polar, on suomalainen langattomaan sykkeenmittaukseen liittyvien laitteiden valmistaja. Polar kehittää ja valmistaa harjoitustietokoneita sekä erilaisia ohjelmistoja ja teknologioita. Polarin perusti vuonna 1977 Seppo Säynäjäkangas, joka keksi pari vuotta myöhemmin langattoman sykkeenmittauksen. Nykyään yhtiötä johtaa hänen tyttärensä Sari Säynäjäkangas.


title: Polar Electro

text: Yrityksen pääkonttori sijaitsee Kempeleessä, Oulun kupeessa. Polar valmistaa kaikki tuotteensa omistamissaan tehtaissa. Polarin palveluksessa on noin 1200 ihmistä maailmanlaajuisesti, 26 tytäryhtiötä ympäri maailman sekä jakeluverkosto, joka kattaa yli 35 000 jälleenmyyjää yli 80 eri maassa.


title: Polar Electro

text: Seppo Säynäjäkangas sai ajatuksen kannettavasta sykemittarista hiihtoladulla vuonna 1975. Tuohon aikaan sykelukemia ei voitu tarkasti mitata harjoittelun aikana. Vuonna 1977 Polar perustettiin ja yritys anoi ensimmäistä patenttiaan paristokäyttöiselle, sormenpäästä mittaavalle sykemittarille.


title: Polar Electro

text: Vuonna 1978 lanseerattiin yrityksen ensimmäinen kaupallinen tuote, Tunturi Pulser. Vuonna 1982 lanseerattiin maailman ensimmäinen langaton sykemittari, Sport Tester PE2000. Tekniikalle anottiin ensimmäistä patenttia vuonna 1983, ja patentti langattomalle sykkeenmittaukselle myönnetiin kaksi vuotta myöhemmin.


title: Polar Electro

text: Nykyään Polarilla on tuotteita aloittelijoiden perusmalleista kuntoliikkujien tuotteisiin sekä huippu-urheilijoiden tarpeisiin kehitettyihin harjoitusjärjestelmiin. Polar on kehittänyt sykkeenmittaus- ja harjoitusjärjestelmiä myös hevosurheiluun.


title: Kauppamatkustajan ongelma

text: Kauppamatkustajan ongelma on tietotekniikassa kenties tunnetuin laskennallinen ongelma, ja myös helpoimpia ”maallikolle” selitettäviä alan tärkeitä kysymyksiä.


title: Kauppamatkustajan ongelma

text: Ongelma voidaan kuvata kansantajuisesti seuraavasti: jos kauppamatkustaja tietää kaupunkien keskinäiset etäisyydet, miten hän voi laskea itselleen nopeimman (lyhimmän, halvimman) kulkureitin, jossa palataan lopussa lähtökaupunkiin ja käydään kaikkien muiden kaupunkien kautta tasan kerran?


title: Kauppamatkustajan ongelma

text: Ongelman teoriassa ratkaiseva tietokoneohjelma sinänsä on helppo tehdä. Ongelma kuuluu joukkoon tehtäviä, joille oletetaan olevan mahdotonta laatia "käytännössä laskettavissa olevaa" ratkaisualgoritmia, joskaan tätä ei ole todistettu. Käytännössä laskettava tarkoittaa tässä sitä, että suoritusaika kasvaisi kaupunkien määrän kasvaessa enintään polynomiaalisesti, esimerkiksi siten, että kaupunkien määrän formula_1-kertaistuessa suoritusaika kasvaisi formula_2-kertaiseksi tai formula_3-kertaiseksi.


title: Kauppamatkustajan ongelma

text: Matemaattisesti kuvattuna ongelmassa on annettu täydellinen painotettu graafi, jolle pitää etsiä Hamiltonin kierros, jolla on pienin kokonaispaino.


title: Kauppamatkustajan ongelma

text: Ongelman voi ratkaista laskemalla kaikki mahdolliset kulkureitit ja valitsemalla nopein, mutta jos graafin solmuja (kaupunkeja) on formula_1 kappaletta, tähän ratkaisuun vaaditaan formula_5 permutaatiota, joten tämä ratkaisu muuttuu nopeasti epäkäytännölliseksi solmumäärän kasvaessa. Dynaamisen ohjelmoinnin kautta paras mahdollinen aikakompleksisuusluokka on formula_6. Kyllä/ei-ongelmamuodossa ("Jos joukosta valitaan reitti x, jonka hinta tiedetään, onko olemassa kulkureitti, joka on halvempi kuin x?") ongelma on NP-täydellinen.


title: Kauppamatkustajan ongelma

text: Ratkaisuilla on merkitystä monella alalla, kuten logistiikassa. Vaikka täydellistä ratkaisua ei todennäköisesti voida laskea, on olemassa ohjelmia, jotka etsivät käytännössä riittävän hyviä reittejä.


title: Kauppamatkustajan ongelma

text: Esimerkki. Puutarhaan on istutettu 16 kasvia säännölliseen ruudukkoon, ja puutarhurin on käytävä kunkin kasvin luona ja poistuttava tulopaikan kautta. Tässä tapauksessa on selvää, että optimaalinen ratkaisu on se, jossa kukin siirtymä on yhtä suuri kuin kahden vierekkäisen kasvin väli (tässä merkitty luvulla 1). Alla olevissa kuvissa viimeinen siirtymä on jätetty piirtämättä.


title: Vladimír Remek

text:
Vladimír Remek (s. 26. syyskuuta 1948 České Budějovice, Tšekkoslovakia) on Euroopan parlamentin jäsen ja kosmonautti. Remekin lennon myötä Tšekkoslovakiasta tuli 1978 kolmas maa, jonka kansalainen on lentänyt avaruudessa.
Vuonna 1966 Remek aloitti sotilaslentäjän koulutuksen Košicessä. Vuonna 1972 hän siirtyi opiskelemaan Moskovaan Gagarin-sotilasakatemiaan. Vuonna 1976 hänet valittiin kosmonauttikoulutukseen Interkosmos-ohjelmaan. Hän lensi 2. maaliskuuta – 10. maaliskuuta 1978 Sojuz 28 -lennolla 7 vuorokautta ja 22 tuntia. Lentoon liittyi telakointi Saljut 6 -avaruusasemaan.


title: Vladimír Remek

text:
Myöhemmin hän toimi Prahassa ilmailumuseon johtajana. Vuonna 2004 hänet valittiin kommunistipuolueen listoilta sitoutumattomana edustajana Euroopan parlamenttiin.
Vladimír Remek on naimisissa ja perheessä on kaksi lasta.


title: 1-dekaanitioli

text: 1-dekaanitioli on orgaaninen yhdiste (tioli), joka on normaaliolosuhteissa olomuodoltaan väritön neste, jolla on tunnusomainen haju. Sen kemiallinen kaava on CHSH. 1-dekaanitiolista käytetään myös nimitystä "dekyylimerkaptaani".


title: 1-dekaanitioli

text: 1-dekaanitiolin moolimassa on 174,3 g/mol, sulamispiste −26 °C, kiehumispiste 241 °C, suhteellinen tiheys 0,84 g/cm (vesi = 1,0 g/cm), ei liukene veteen, leimahduspiste 98 °C ja CAS-numero 143-10-2.


title: Makassarin kieli

text: Makassar on austronesialaiseen malaijilais-polynesialaisten kielten ryhmään kuuluva kieli, jota puhutaan pääasiassa Etelä-Sulawesissa, Indonesiassa.


title: Makassarin kieli

text: Makassaria puhui vuonna 2000 äidinkielenään 2,1 miljoonaa henkilöä. Lisäksi sadattuhannet käyttävät sitä toisena kielenään.


title: Makassarin kieli

text: Makassaria on perinteisesti kirjoitettu lontaran/makassarin kirjaimilla , joita on käytetty myös bugissa ja mandarissa, mutta myös latinalaisten aakkosten käyttö makassarin kirjoittamiseen on yleistynyt.


title: Hallin lentoasema

text: Hallin lentoasema on Jämsässä entisen Kuoreveden kunnan alueella noin 23 kilometriä kaupungin keskustasta länteen ja kaksi kilometriä Hallin taajamasta länteen sijaitseva sotilaslentoasema. Lentoasemaa ylläpitää Finavia, ja sen pääasiallinen käyttäjä on Suomen ilmavoimat. Vuonna 2010 lentoasemalle laskeuduttiin noin 1 950 kertaa, joista yli 1 700 sotilaslentokoneilla.


title: Hallin lentoasema

text: Patrian lentokonetehdas (Patria Aviation ja Patria Aerostructures) sijaitsee kentän alueella.


title: Hallin lentoasema

text: Kevytreittilentoliikennettä lentoasemalla ei ole ollut vuoden 1991 eli 1990-luvun laman jälkeen. Halliin lentävät yleisilmailukoneet ja liikelentokoneet liittyvät pääsääntöisesti lähiseudun paperiteollisuuteen. Kentällä toimivat ainakin Hallin Lentokerho ry ja Patrian lentokerho. Hallinportin ilmailumuseo sijaitsee lentoaseman läheisyydessä.


title: Hallin lentoasema

text: Kuoreveden lentokentän eli nykyisen Hallin lentoaseman perusti Niilo Karhumäki perustaessaan sinne Veljekset Karhumäen toisen lentokonetehtaan osana Suomen varustelua mahdolliseen sotaan vuonna 1939. Kolme kilometriä pitkä Halinkangas oli hänen mielestään ilmasta katsottuna ihanteellinen paikka lentokentälle. Kentän raivaus korpeen ja henkilökunnan asuntojen rakentaminen tai edes ihmisten ruokkiminen – etenkin Valtion lentokonetehtaankin perustaessa sinne VL2-tehtaansa vuonna 1940 – ei ollut kuitenkaan helppo operaatio jatkosodan aikaan. Myös Ilmavoimien Koelentue siirtyi kentälle vuonna 1940, ilmavoimat siirtyi pois vuoden 2013 loppuun mennessä. Vaikka suuri osa koelennoista tapahtui Tampereella vielä pitkän aikaa.


title: Hallin lentoasema

text: Syksyllä 1939 valmistunut tuolloin ympyrän muotoinen kenttäalue ilman asfaltoituja kiitoteitä toimi sodan aikana Ilmavoimien lentokonehuollon tukikohtana. Karair Oy aloitti jopa reittilentoliikenteen Halliin vuonna 1960, mutta reitti ei ollut kannattava.


title: Ilmailu (lehti)

text: Ilmailu-lehti on Suomen Ilmailuliiton jäsenlehti eli ilmailua harrastavien lehti. Se on perustettu vuonna 1937. Kustantaja oli alussa Suomen Ilmapuolustusliitto, joka muuttui Suomen Ilmailuliitoksi Liittoutuneiden valvontakomission määräyksestä. 1930-luvulla Ilmapuolustusliitto koki olevansa alakynnessä laivaston puolestapuhujien suhteen. Siksi kustantaja hakeutui yhteistyöhön Ilmavoimien läheisten tahojen julkaiseman "Aero"-lehden kanssa. 1937 lehdet yhdistettiin, jolloin syntyi "Ilmailu".


title: Ilmailu (lehti)

text: Lehti ilmestyy kahdeksan kertaa vuodessa. Kevään numero oli vuoteen 2012 asti perinteisesti nk. koulutusnumero, jossa esiteltiin ilmailua laajemmin harrastuksena ja ammattina. Koulutusnumeron painos oli yli 20 000 kappaletta. Lehden päätoimittaja on Olli Borg. Lehteä tekee tällä hetkellä asiakaslehtitalona tunnettu MCI-Press, joka toimittaa lehden sisällön kokonaisuudessaan. Kustantajalla, Suomen Ilmailuliitolla, ei ole enää yhtään ihmistä palkkalistoillaan tekemässä lehteä. Suurin osa lehden pitkän linjan avustajista lopetti työnsä vastalauseena MCI-Pressin palkkiopolitiikalle.


title: Ilmailu (lehti)

text: "Ilmailu" määrittelee olevansa alansa yleisaikakauslehti eli se on ilmailua koko sen aihealueella seuraava julkaisu. SIL:n lajit lennokeista laskuvarjourheilun kautta moottorilentoon ovat kaikki mukana. Suuntautumista harrastepuolelle on vauhdittanut sotilasilmailun seuraamiseen alun perin perustetun "Siivet"-lehden aikaansaama kilpailu. Silti liikenne- ja sotilasilmailu kuuluvat edelleen "Ilmailu"-lehdenkin aiheisiin samalla tavalla kuin lehden koko historian ajan. Ultrakevytlentäminen on nykyään lehden artikkeleissa hyvin edustettuna, sillä kyseessä on nopeimmin kasvava harrasteilmailun laji. Viimeksi lehden ulkoasu ja sisältörakenne uusittiin päätoimittajavaihdoksen jälkeen 2007. Etenkin ilmailun henkilöistä kertovia artikkeleita nähdään "Ilmailun" sivuilla aiempaa enemmän.


title: Ilmailu (lehti)

text: SIL:n julkaiseman "Lennokki"-lehden lopettamisen jälkeen lennokkiharrastajat suosivat nykyisin lennokit.net -sivustoa. 1970-luvulla merkittävässä roolissa ollut pienoismalliartikkelisarja Pienoista Mallipuhetta alkoi ilmestyä liki neljännesvuosisadan tauon jälkeen 2007. Syynä tähän oli se, että pienoismalliharrastus alkoi elää uutta kukoistustaan ja lukijat toivoivat palstaa takaisin. Palstan vetäjiksi ja asiantuntijoiksi tuli henkilöitä, jotka ovat kirjoittaneet myös pienoismallialan lehtiin. Vuonna 2007 "Ilmailu" alkoi julkaista uudelleen yhä enenevässä määrin lennokkiaiheisia artikkeleita.


title: Ilmailu (lehti)

text: "Ilmailun" päätoimittajat kautta aikojen (järjestys tuoreimmasta vanhimpaan):"Aeron" päätoimittajana toimi 1920-luvulla K. W. Chanson.


title: Wil Wheaton

text: Richard William ”Wil” Wheaton III (s. 29. heinäkuuta 1972 Burbank, Kalifornia) on yhdysvaltalainen näyttelijä. Hänet muistetaan parhaiten rooleistaan Wesley Crusherina "Star Trek – uusi sukupolvi" -televisiosarjassa ja Gordie LaChancena elokuvassa "Stand by Me – viimeinen kesä". Wheaton on usein vieraillut omana itsenään "Rillit huurussa" -sarjassa.


title: Lewisham

text:
Lewisham on yksi Lontoon 32:sta hallintoalueesta. Vuonna 2001 siellä arvioitiin olevan melkein 250 000 asukasta, joista 66% valkoisia, 12% mustia karibialaistaustaisia ja 9% mustia afrikkalastaustaisia.
Se on merkittävä risteyspaikka, jossa on Doveriin menevä A20-tie kohtaa Hastingsiin menevän A21:n. Lewishamiin pääsee rautateitse, Docklands Light Railwayllä ja tulevaisuudessa Overgroundilla. Vuonna 1977 äärioikeiston rasistinen mielenosoitus kehittyi katutaisteluiksi Lewishamissa.


title: Redbridge

text: Redbridge on yksi Lontoon 32:sta hallintoalueesta. Sen nimi tulee Rodingjoen ylittävästä punatiilisesta sillasta.


title: Redbridge

text:
Vuoden 2001 laskennassa siellä oli 212 341 asukasta.
Redbridgeen pääsee Lontoon metron Central linellä (tunnusväri punainen).


title: Richmond upon Thames

text: Richmond upon Thames on yksi Lontoon 32:sta kaupunkipiiristä. Vuoden 2001 laskennassa siellä oli 172 335 asukasta. Richmondissa on useita laajoja puistoja, muun muassa Kew Gardens.


title: Richmond upon Thames

text: Richmondiin pääsee junalla, bussilla ja Lontoon metron District Linellä.


title: Barrow’n epäyhtälö

text:
Matematiikassa Barrow’n epäyhtälö kuuluu seuraavasti: Olkoon "P" kolmion "ABC" sisäpiste, "U", "V" ja "W" "ABC":n kulmien "BPC", "CPA" ja "APB" puolittajien ja sivujen "BC", "CA" ja "AB" leikkauspisteet tässä järjestyksessä. Tällöin
formula_1


title: Barrow’n epäyhtälö

text: Hojoo Lee: Topics in Inequalities - Theorems and Techniques


title: Newham

text: Newham on yksi Lontoon 32:sta kaupunkipiiristä. Vuonna 2005 Newhamin asukasluvuksi arvioitiin 246 000. Kaupunkipiirin väestöjakauma on erittäin monikulttuurinen: väestönlaskennassa 39 % ilmoitti olevansa valkoisia, 21 % afrikkalaiskaribialaisia, 3,7 % monirotuisia, 2,8 % kiinalaisia ja 0,1 % arabeja.


title: Newham

text: London City Airport sijaitsee Newhamissa. Newhamissä on Lontoon metron ja Docklands Light Railwayn asemat.


title: Newham

text: Newham oli yksi vuoden 2012 olympialaisten tapahtumapaikoista.


title: Newham

text: Newhamin alueet:


title: Fabrizio Moretti

text: Fabrizio ”Fab” Moretti (s. 2. kesäkuuta 1980 Rio de Janeiro, Brasilia) on The Strokes -yhtyeen rumpali. Hänen isänsä on italialainen ja äitinsä brasilialainen, mutta perhe muutti New Yorkiin Morettin ollessa noin kaksivuotias. Vaikka hän on asunut lähes koko ikänsä New Yorkissa, Moretti puhuu sujuvasti portugalia ja on tehnyt muutamia haastatteluja tällä kielellä.


title: Fabrizio Moretti

text: Moretti aloitti rumpujen soittamisen ollessaan vain noin viisivuotias. Hän oli kiinnostunut soittamisesta jo neljän vuoden iässä. Hän sai rummut ja harjoitteli niillä ahkerasti äänieristetyssä komerossa. Ollessaan 13-vuotias Moretti tapasi yhtyekumppaninsa Julian Casablancasin sekä Nick Valensin Dwight Schoolissa New Yorkissa. Silloin Moretti unelmoi vielä taiteen opettajan urasta ja opiskeli taidetta yliopistossa. Kun pojat perustivat yhtyeen, Moretti lopetti opiskelunsa kesken jotta voisi soittaa yhtyeessä kokopäiväisesti. Vuonna 2001 yhtye pongahti kuuluisuuteen.


title: Fabrizio Moretti

text: Seurusteli näyttelijä Drew Barrymoren kanssa tammikuuhun 2007 asti. Pari tapasi vuonna 2002 The Strokesin keikan jälkeen takahuoneessa.


title: Suomen ilmailuhistoriallinen lehti

text: Suomen ilmailuhistoriallinen lehti on suomalaisen ilmailun historiaan erikoistunut lehti, joka perustettiin vuonna 1994. Sen voidaan katsoa olevan jatkoa Suomen Siivet -lehdelle, joka oli vuosina 1968–1973 julkaistu ilmailuhistoriaa käsitellyt lehti.


title: Suomen ilmailuhistoriallinen lehti

text: Lehden päätoimittaja on Pentti Manninen. Lehden kustantaja on helsinkiläinen InScale 72 productions -yritys. Lehdet painetaan Forssan Kirjapainossa.


title: Suomen ilmailuhistoriallinen lehti

text: Lehteä julkaistaan neljä numeroa vuosittain. Lehden kestotilaushinta vuonna 2017 on 29,50 euroa.


title: Suomen ilmailuhistoriallinen lehti

text: Pääosa artikkeleista on toisen maailmansodan ajan tai sitä varhaisemman Suomen sotilasilmailuun liittyviä kuvauksia. Artikkelien kirjoittajien taustojen lisäksi artikkelit kuvaavat usein lentokoneiden tekniikkaa.


title: Suomen ilmailuhistoriallinen lehti

text: Lehden koodi on .


title: Lambeth

text: Lambeth on yksi Lontoon 32 kaupunkipiiristä ja suurin niistä kolmestatoista, jotka lasketaan Lontoon kantakaupungiksi (Inner London). Vuonna 2005 siellä arvioitiin olevan lähes 270 000 asukasta, jotka puhuvat 150 kieltä, suurimpina englanti, joruba ja portugali. 38 prosenttia väestöstä kuuluu etnisiin vähemmistöihin. Muun muassa Waterloon asema, Royal Festival Hall, London Aquarium ja London Eye ovat Lambethin alueella.


title: Koskipujottelu

text: Koskipujottelu tai kanoottipujottelu eli slalom on yksi koskimelonnan laji. Se on ratamelonnan lisäksi ainoa melonnan muoto Olympialaisissa, ja ensimmäisen kerran slalom-melonta oli mukana Münchenissä 1972. Suomessa laji on suhteellisen uusi ja lajin ensimmäiset SM-kilpailut pidettiin vuonna 1985.


title: Koskipujottelu

text: Slalomissa melotaan kahdesti 250-400 metrin mittainen rata, jossa on 18-25 porttia. Vihreä-valkoiset portit melotaan myötävirtaan ja puna-valkoiset vastavirtaan. Vastavirtaportteja on radalla vähintään 6 ja enintään 7. Yhden laskun tulos määräytyy melonta-ajasta sekä virhepisteistä ja kilpailun tulos määräytyy parhaan laskun tuloksesta. Porttikosketuksesta tulee 2 virhepistettä eli lisäsekuntia ja portin ohituksesta 50 sekuntia.


title: Koskipujottelu

text:
Esimerkki:
Porteilla on numerokylttejä, sillä portit suoritetaan numerojärjestyksessä. Portti katsotaan suoritetuksi kun pää menee kokonaan porttilinjan läpi sekä osa kanoottia. Kun yksi lasku kestää keskimäärin 100 sekuntia, vie yleensä yksikin 50 sekunnin sakko tulosluettelon loppuun. Porttikosketukset ovat myös usein kohtalokkaita. Yksi porttikosketus yli 20 portin joukossa voi viedä tulosluettelossa yli 10 sijaa alaspäin kansainvälisissä kilpailuissa.


title: Koskipujottelu

text: Kansainvälisissiä kilpailuissa melotaan karsinnat, joiden tulos muodostuu kahdesta laskusta parhaan laskun tuloksesta. Jokaisessa sarjassa karsintojen 20 nopeinta pääsee semifinaaliin. Semifinaalissa melotaan vain yksi lasku, minkä 10 parasta jatkaa finaaliin. Finaalilaskun aika ei lasketa yhteen semifinaalilaskun kanssa kuten aikaisemmin, vaan finaalissa on yksi (1) lasku, jonka tuloksesta määräytyy lopullinen tulos. Suomessa ei ole ollut käytössä finaalijärjestelmää, vaan tulos on muodostunut kahdesta laskusta parhaan laskun lasketuista melonta-ajoista ja virhesekunneista.


title: Koskipujottelu

text: Kanoottipujottelu on ennen kaikkea taitolaji – ilman taitoa ei menesty, mutta sekään ei yksinään riitä. Menestyminen vaatii kolmen alueen hyvää hallintaa: tekniikka (sisältäen koskitaidot), fyysiset ominaisuudet sekä psyykkiset ominaisuudet.


title: Koskipujottelu

text: Slalom on hyvin tekninen laji. Kanoottia on osattava hallita kallistuksin ja erilaisin melanvedoin, koskessa on osattava muun muassa surffata erilaisissa aalloissa ja lossata (ylittää virta). Kaikkia radalla olevia kosken virtauksia on osattava käyttää hyväkseen mahdollisimman nopean suorituksen aikaansaamiseksi. Hyvä kanoottipujottelija osaa ennakoida veden liikkeiden vaikutukset kanootin linjaan ja säätää koko ajan tempoa, vetojen luonnetta ja voimakkuutta, kanootin ja omaa asentoa (ollen pystyssä, painamalla vartaloa eteen tai taakse) kosken virtausten mukaisesti. Ihanteellista olisi pitää kanootti jatkuvassa liikkeessä, jotta energiaa ja aikaa ei kuluisi turhiin nopeuden muutoksiin.


title: Koskipujottelu

text: Jokaisessa kilpailussa on erilainen rata ja jokainen koski on omanlaisensa. Samakin koski muuttaa luonnettaan eri veden korkeudella. Joillakin tekoradoilla voi veden oskillointi muodostaa todella vaihtelevat olosuhteet. Kahta samanlaista kilpailua ei siis ole. Koskessa voi yleensä etukäteen harjoitella vapaasti, mutta varsinaista kilpailurataa ei saa meloa etukäteen, joten rata on analysoitava rannalta etukäteen koskenlukutaidon ja muutaman koelaskijan näkemisen pohjalta. Melontalinjat ja porteille lähestyminen sekä niistä suoriutuminen on suunniteltava jokaista melanvetoa myöten. Hyvä kosken virtauksien omaksuminen ja muistaminen sekä riittävä harjoittelu ovat edellytyksiä onnistuneelle kilpailusuoritukselle.


title: Koskipujottelu

text: Suoritus kestää noin 100 sekuntia sarjoista riippuen. Energiantuottomenetelmien osalta voidaan kanoottipujottelusuoritusta verrata 500 metrin ratamelontaan tai 800 metrin juoksuun. Tehokas anaerobinen systeemi, korkea laktaattitoleranssi sekä korkea hapenottokyky ovat ehdottomia ominaisuuksia huippusuorituksiin.


title: Koskipujottelu

text: Kanootin vauhti vaihtelee koko laskun ajan. Käännöksissä, kuten vastavirtaporteilla, tai veden liikkeiden vuoksi melojan eteneminen hidastuu tai jopa pysähtyy, mikä vaatii erinomaisia voimaominaisuuksia, jotta kanootti saadaan nopeasti kiihdytettyä kilpailuvauhtiin. Esimerkiksi isoissa koskissa on voimakkaita stoppareita ja aaltoja, jotka voivat helposti pysäyttää tai jarruttaa melojan ja kanootin vauhtia. Mitä isompi on koski (Bourg-Saint-Maurice ranskassa tai Ateenan olympiarata kreikassa), sitä enemmän voimaa tarvitaan. Tämä näkyy muun muassa melojan tempossa suorituksen aikana. Isossa vedessä otetaan melanvetoja harvemmin, mutta voimakkaammin kuin pienessä vedessä.


title: Koskipujottelu

text: Koska kilpailurataa ei saa meloa etukäteen, suoritus on suunniteltava lähes jokaista melanvetoa myöten. Tämän vuoksi käytetään mielikuvaharjoitusta. Melojien on suoriuduttava kahdesta laskusta eli yhteensä 36-50 portista ilman porttikosketuksia, suunnitellulta reitiltä poikkeamisia tai muita virheitä. Koska aika ratkaisee, pyritään portit melomaan mahdollisimman läheltä varsinkin vastaportit. Silloin riski porttikosketuksiin ja ohituksiin kasvaa. Lisäksi pyritään melomaan mahdollisimman kovaa radan vaikeuksista riippumatta, mikä lisää riskiä entisestään. Kansainvälisissä kilpailuissa voidaan usein havaita enemmän porttikosketuksia finaalissa kuin karsinnoissa, sillä riskejä otetaan huomattavasti enemmän kamppailtaessa kärkisijoista. Yksikin virhe, oli se sitten aivan pieni virhe, jossa menee hieman aikaa hukkaan, tai suurempi virhe kuten portin kosketus tai ohitus, ei saisi häiritä keskittymistä ja vaikuttaa näin ollen negatiivisesti koko loppusuoritukseen. Keskittymisen on säilyttävä koko suorituksen ajan. Monet eivät kuitenkaan pysty siihen. Vahva psyyke on siis olennainen tekijä huippusuorituksissa. Myös stressi saattaa vaikuttaa suoritukseen. Huippumeloja kestää painetta ja osaa käyttää sitä hyväkseen. Jotkut onnistuvat ylittämään itsensä vain tärkeissä arvokilpailuissa. Motivaatioaste on myös erittäin tärkeä, sillä täytyy harjoitella paljon ja kovaa eivätkä olosuhteet aina suosi.


title: Koskipujottelu

text: Kaikki lajin eri vaatimukset on hallittava, jotta menestyminen on mahdollista. Kaikki osa-alueet vaikuttavat toisiinsa. Esimerkiksi meloja ei voi olla psyykkisesti vahva, jos kunto tai taito eivät riitä. Lisäksi tarvitaan rohkeutta, kuten koskimelonnassa yleensäkin, sillä kilpailut ovat toisinaan isoissa koskissa. Juuri näistä syistä kanoottipujottelu on haastava laji ja jopa vaikea, mikä osaltaan on syy pieniin harrastajamääriin Suomessa. Riittävän tekniikan hankkimiseen menee muutama vuosi. Alun vaikeudet voivat helposti lannistaa aloittavan melojan, varsinkin jos tavoitteet ovat liian korkealla. Tasoerot tekniikassa ja koskitaidoissa näkyvät myös valtavina eroina lopputuloksissa porttien ohitusten ja reitiltä poistumisten vuoksi.


title: Koskipujottelu

text: Säännöt määräävät kanoottien mitat. Esimerkiksi slalomkajakki on vähintään 350 cm pitkä ja 60 cm leveä ja painaa 9kg. Kanootit valmistetaan hiili- ja kevlarkuidusta. Kanoottipujottelussa voi kilpailla kajakkiyksiköiden (K1) lisäksi myös kanadalaisyksiköiden (C1) ja –kaksikoiden (C2) sarjassa. Kanadalaiskanooteissa melotaan yksilapaisella melalla polvi-istunnassa. Kanootit ovat hieman kajakkeja leveämpiä, mikä helpottaa tasapainon ylläpidossa. Naisille on vain K-sarja. Kanoottipujottelussa käytetään hiilikuitumeloja, joiden pituus on useimmiten 195-205 cm K1-melojille ja noin 150 cm C-melojille. Melojen pituus ja lapojen koko riippuvat melojien pituudesta ja voimatasosta.


title: Koskipujottelu

text: Suomen ainoat pysyväksi rakennetut radat ovat Taivalkoskella (koskiluokitus II-III) ja Kiimingin Tulikurkussa (koskiluokitus I-II). Muihin Suomessa pidettäviin kilpailuihin pystytetään rata kilpailujen ajaksi sopivan kosken kohdalle vetäen narut joen yli ja kiinnittäen ne puihin tai tarkoitusta varten rakennettuihin telineisiin.


title: Koskipujottelu

text: Esimerkiksi Ranskassa on yli 50 pysyvää rataa. Radat on tehty luonnonkoskiin, osittain kivettyihin tai täysin rakennettuihin koskiin (ts. tekoratoihin). Kansainvälisiä kilpailuja pidetään pääasiassa Euroopassa – esimerkiksi Ranskassa, Espanjassa, Saksassa, Tšekissä, Slovakiassa ja Kreikassa sekä joskus esimerkiksi Australiassa ja Yhdysvalloissa. Kilpailuja pidetään paljon Olympiaradoilla. Maailman kärkimaita on tällä hetkellä: Ranska, Tšekki, Saksa, Slovakia ja Iso-Britannia.


title: Koskipujottelu

text: Kanoottipujottelu on fyysisesti vaativa taitolaji. Tekniikan osalta voidaan harjoitteluvuosi jakaa neljään jaksoon. Syksyllä on aika oppia uusia tekniikoita, sillä laji kehittyy koko ajan. Sen jälkeen systematisoidaan, kunnes tekniikka on hallussa. Sitten pyritään toistamaan kyseinen tekniikka eri olosuhteissa (eri koskissa, eri tilanteissa, eri vauhdilla, ym). Kun kilpailukausi lähestyy, on aika keskittyä kilpailuolosuhteisiin. Silloin melotaan uudella tekniikalla stressin alla. Joko käydään kilpailuissa tai simuloidaan kilpailuja. Silloin voidaan tarvittaessa korjata heikkouksia. Fyysisen harjoittelun osalta voidaan samalla jakaa harjoitusvuosi eri jaksoihin. Syksyllä ja talvella kehitetään voima- ja aerobisia ominaisuuksia. Silloin kehitetään myös yleiskuntoa muilla lajeilla, esimerkiksi hiihtäen. Voimaharjoittelun ohella kehitetään lajinomaista voimaa meloen koskessa. Mitä isompi vesi on sitä paremmat ovat vaikutukset voimaominaisuuksien kehittymiseen. Kun kilpailukausi lähestyy, mennään kohti fyysisesti rankempia harjoituksia (mm. anaerobiset harjoitukset). Kanoottipujottelussa yritetään mahdollisimman usein yhdistää taito- ja fyysinen harjoittelu. Näin ollen menestyminen vaatii ympärivuotista harjoittelua. Koska taitoharjoittelu tapahtuu koskessa ja mahdollisesti monessa koskessa, pohjoisessa asuvien täytyy matkustaa paljon mikäli pyrkivät huipulle.


title: Koskipujottelu

text: Kilpailukausi yleensä alkaa avovesiaikaan huhtikuussa ja päättyy lokakuussa. Tulevana kautena kilpailuja on Mikkelin Rokkalanjoella, Hirvensalmen Ripatinkoskella, Rautavaaran Vongankoskella, Kiimingin Koitelin koskien () Tulikurkussa ja Taivalkoskella missä pidettiin lajin SM-kilpailut 15.8.2010. Kilpailijoita oli kauden 2008 aikana noin 40 vajaasta kymmenestä seurasta. Aktiivisin seura on oululainen K&C(10 melojaa), muita aktiivisia ovat muun muassa helsinkiläinen Merimelojat (M,), ja Muonion Melojat (MuMe). Suomessa on tällä hetkellä vain vähän C1-melojia, suurin osa on K1-melojia.


title: Koskipujottelu

text: Melonta- ja soutuliiton alainen kanoottipujottelujaosto vastaa muun muassa koskimelonnan nuorisotoiminnasta ja kansallisesta valmennus- ja kilpailutoiminnasta. Jaosto lisäksi päättää karsintasysteemeistä, valitsee edustusjoukkueen ja järjestää leirejä.


title: Koskipujottelu

text: Ensimmäiset viralliset SM-kisat käytiin vuonna 1985.


title: Ulmin tuomiokirkko

text: Ulmin tuomiokirkko () on luterilainen kirkko Ulmin kaupungissa, Saksassa. Gotiikkaa edustavan kirkon rakennustyöt aloitettiin vuonna 1377 kaupunkilaisten rahoitusten turvin. Ensimmäinen rakennusjakso kesti 1377–1543. Lopullisesti kirkko valmistui vasta toisessa rakennusvaiheessa 1844–1890, jolloin torni rakennettiin täyteen korkeuteensa. Rakennuksen yleisesti käytetystä suomenkielisestä nimestä huolimatta kyseessä ei ole varsinainen tuomiokirkko, koska se ei ole minkään hiippakunnan pääkirkko.


title: Ulmin tuomiokirkko

text: Kyseessä on kristillisen maailman korkein kirkko, sillä sen torni kohoaa 161,53 metrin korkeuteen. Tornin huipulle johtaa 768 porrasaskelmaa. Maailman korkeimman rakennuksen asemaa se piti hallussaan 1890–1908. Kirkossa on kymmenen kirkonkelloa. Raskain niistä on nimeltään "Gloriosa", joka painaa 4 912 kg.


title: Ulmin tuomiokirkko

text: Vaikka Ulmin kaupunki tuhoutui toisessa maailmansodassa erittäin pahoin, säilyi kirkko lähes vaurioitumattomana. Eräänä syynä tähän on, että liittoutuneet käyttivät pommituslennoillaan kirkon tornia suunnistukseen, joten kirkon tuhoamista koetettiin välttää.


title: Ivan Kožedub

text: Ivan Nikitovitš Kožedub (, s. 8. kesäkuuta 1920 – k. 12. elokuuta 1991) oli neuvostoliittolainen hävittäjälentäjä ja liittoutuneiden johtava hävittäjä-ässä toisessa maailmansodassa.


title: Ivan Kožedub

text: Kožedub syntyi Obražijevkan kylässä Ukrainan neuvostotasavallassa nuorimpana viidestä lapsesta. Hän kouluttautui sotilaslentäjäksi Tšugujivin sotilasilmailukoulussa, ja osoittautuen alun alkaen erinomaiseksi lentäjäksi. Valmistuttuaan Kožedub jäi kouluun lennonopettajaksi.


title: Ivan Kožedub

text: Kožedub pääsi sotatoimiin vasta maaliskuussa 1943. Hän aloitti suorituskykyisellä Lavotškin La-5 -koneella, mutta lensi pääosan sodasta La-7-hävittäjällä, Voronežin, Steppen, Ukrainan ja Valko-Venäjän rintamilla.


title: Ivan Kožedub

text: Tilastotietoa Kožedubin ilmavoitoista toisessa maailmansodassa:


title: Ivan Kožedub

text: Ilmavoittoihin kuulunee myös poikkeuksellinen liittoutuneiden hävittäjien pudottaminen: Yhdysvaltain armeijan ilmavoimien USAAF:n B-17 -laivue oli noussut länsirintaman takaa pommituslennolle Saksaan. Tarkoitus oli jatkaa kohteesta itään, ja laskeutua Neuvostoliiton hallitsemalle alueelle. Itärintamalla laivueen P-51 Mustang -saattohävittäjät hyökkäsivät Kožedubia vastaan, jolloin hän pudotti niistä kaksi.


title: Ivan Kožedub

text: Kožedub sai toisesta maailmansodasta kaksi Leninin kunniamerkkiä ja lukuisia muita mitaleita. Hän on yksi niistä kolmesta henkilöstä, joita on palkittu kolmesti Neuvostoliiton sankarina. Kožedub myös ylennettiin lentorykmentin varakomentajaksi.


title: Ivan Kožedub

text: Sodan jälkeen vuonna 1949 Kožedub opiskeli Neuvostoliiton ilmavoimien sotilasakatemiassa, Žukovskin kaupungissa Moskovan lähellä.


title: Ivan Kožedub

text: Huhtikuussa 1951 Kožedubista asetettiin 324. hävittäjädivisioonan komentajaksi. Yksikkö siirtyi Kiinan kansantasavaltaan, jossa se toimi Pohjois-Korean tukena. Kožedub itse ei saanut lupaa lentää sotalentoja, vaikka päinvastaistakin on väitetty.


title: Ivan Kožedub

text: Kožedub palveli pitkään tämän jälkeen Neuvostoliiton ilmavoimissa. Hänet ylennettiin kenraalieverstiksi vuonna 1970. Vuonna 1971 hän nousi ilmavoimien johtotehtäviin. Varusteluministeriön ylitarkastajaksi hän siirty vuonna 1978. Vuonna 1985 hänet ylennettiin Neuvostoliiton marsalkaksi, joka oli maan korkein sotilasarvo. Hän kuoli 12. elokuuta 1991.


title: Ivan Kožedub

text: Kožedub kirjoitti seuraavat kirjat (ei julkaistu suomeksi):


title: Ivan Kožedub

text: Hävittäjä-ässä


title: Nikolai Fraiture

text: Nikolai Philippe Fraiture (s. 13. marraskuuta 1978 New York, Yhdysvallat) on yhdysvaltalainen muusikko, joka tunnetaan parhaiten rockyhtye The Strokesin basistina.


title: Nikolai Fraiture

text: Fraiturella on venäläisiä ja ranskalaisia sukujuuria. Hän puhuu sujuvaa ranskaa ja suoritti lukionsa ranskankielisessä opinahjossa. Hänen isänsä oli vartija kauppakeskus Macy'sissä ja äitinsä koulun opettaja. Fraiture on ehkäpä The Strokesin ainoa jäsen, joka ei elänyt lapsuuttansa varakkaassa perheessä. Hän asui kaksiossa New Yorkissa viiden sukulaisensa kanssa. Hänellä on myös sisko Elizabeth, joka on tätä 13 vuotta nuorempi sekä isoveli Pierre. Ollessaan nuori, Fraiture saatiin kiinni varastamassa Luke Skywalker -lelua Macy'sin tavaratalossa kaupasta, jossa hänen isänsä työskenteli. Fraiture on kertonut olevansa vieläkin innostunut Star Warsista. Hän kävi päiväkodin samassa paikassa tulevan yhtyekumppani Julian Casablancasin kanssa. He ovat siis olleet ystäviä lähes läpi koko elämänsä.


title: Nikolai Fraiture

text: Vaikka Fraiture oli ollut kiinnostunut musiikista koko elämänsä ajan, hän aloitti basson soittamisen vasta ollessaan 19. Hän sai basson lahjaksi lukiosta valmistautumisen kunniaksi isoisältään, mutta lahjoitti basson Casablancasille. Myöhemmin hän kuitenkin kiinnostui soittamisesta ja alkoi harjoitella toden teolla. Vielän nykyäänkin hän soittaa saman mallisella bassolla. Hän liittyi Casablancasin, Nick Valensin jonka kanssa oli opiskellut, ja Fabrizio Morettin yhtyeeseen. Pian tämän jälkeen myös Albert Hammond Jr liittyi tähän yhtyeeseen.


title: Nikolai Fraiture

text: Fraiture on naimisissa Illy-nimisen (Ilona, o.s. Jankovich) englantilaisnaisen kanssa. Heille syntyi tytär kesällä 2004.


title: HPV-rokote

text: HPV-rokote on tarkoitettu papilloomaviruksen eri muotoja ja niiden aiheuttamia haittoja vastaan. Papilloomavirusinfektio voi kehittyä joissakin tapauksissa kohdunkaulansyöväksi. Suomessa on markkinoilla kahden lääketehtaan HPV-rokotetta.


title: HPV-rokote

text: Rokote (Gardasil) suojaa valmisteyhteenvedon mukaan HPV-tyyppien 6, 11, 16 ja 18 aiheuttamia sairauksia vastaan. Virustyypit 6 ja 11 ovat yhteydessä kondyloomaan ja 16 ja 18 kohdunkaulansyöpään. Nämä neljä virustyyppiä eivät vastaa kuitenkaan kaikista tavattavista kondylooma- ja kohdunkaulan syöpätapauksista: tyypit 6 ja 11 aiheuttavat noin 90 % todetuista kondyloomista ja tyypit 16 ja 18 noin 70 % kohdunkaulansyövistä.


title: HPV-rokote

text: Alatyyppejä 16 ja 18 vastaan rokotteen suojaava vaikutus on valmistajan valitseman tutkimusryhmän tulosten mukaan lähellä sataa prosenttia. Rokotussuoja kestää tutkimusten mukaan ainakin 10 vuotta.


title: HPV-rokote

text: Rokotteen teho on osoitettu 9–26-vuotiailla naispuolisilla henkilöillä, mutta sen käyttöä suositellaan 11–26-vuotiailla naisilla. Rokote tehoaa parhaiten kun se annetaan ennen ensimmäistä sukupuolikontaktia.


title: HPV-rokote

text: Merkittävin raportoitu haittavaikutus on injektiokohdan ohimenevä kipu ja turvotus. Päänsärkyä on esiintynyt joka toisella. Harvemmilla on ollut kuumetta, oksentelua, ripulia tai lihassärkyä.


title: HPV-rokote

text: Rokote ei sisällä eläviä viruspartikkeleita, joten sen käyttöön ei liity HPV-infektion riskiä.


title: HPV-rokote

text: Useissa maissa on käynnistynyt keskustelu HPV-rokotteen sisällyttämisestä kansalliseen rokoteohjelmaan. Asiaa harkitaan muun muassa Englannissa ja Yhdysvalloissa. Suomessa rokote otettiin kansalliseen rokoteohjelmaan ja rokotukset alkoivat syksyllä 2013. Rokoteohjelman kalleutta on arvosteltu, sillä esiteini-ikäisten kertarokottaminen Suomessa maksaisi 15 miljoonaa euroa, mikä on yhtä paljon kuin koko muu suomalainen rokoteohjelma yhteensä. Tehosterokotteiden tarve vielä lisää kustannuksia.


title: Inuyasha (hahmo)

text:
Inuyasha () on yksi päähenkilöistä Rumiko Takahashin luomassa manga- ja animesarja Inuyashassa. Hänen nimeään tavataan kirjoitettuna usealla eri tavalla: InuYasha, Inuyasha, Inu-Yasha, Inu-yasha, Inu Yasha, Inu yasha. Nimi tarkoittaa "koirademonia".
Inuyasha on han'yō eli puolidemoni, joka on voimakkaan yōkai-lordin ja ihmisnaisen lapsi. Jouduttuaan orvoksi jo nuorena, häntä alkoivat jahdata sekä youkait että ihmiset ja hänen lapsuutensa olikin surullista. Ihmiset halusivat tappaa demonit ja yōkait puolestaan "puoliveriset" sekä ihmiset. Inuyasha kuitenkin tapasi mystistä jalokiveä, Shikon no Tamaa vartioivan miko Kikyōn, joka hyväksyi hänet.


title: Inuyasha (hahmo)

text: Aluksi Inuyasha aikoi varastaa Shikon no Taman tullakseen täysiveriseksi yōkaiksi, mutta rakastuttuaan Kikyōhon hän halusi ihmiseksi. Toinen hanyō (alun perin ihminen), joka tunnettiin nimellä Onigumo, nykyään Narakuna, sai heidät kuitenkin vastatusten huijaten molempia. Tämä johti siihen, että Naraku hyökkäsi Inuyashan hahmossa Kikyōn kylään ja varasti Shikon no Taman. Puolustaessaan kyläänsä ja saadakseen Shikon no Taman takaisin, Kikyō ampui Inuyashaa. Kikyōn ampuma nuoli lävisti Inuyashan rinnan lukiten tämän samalla takanaan ollutta puuta vasten. Inuyasha ei kuitenkaan kuollut vaan vaipui unimaiseen tilaan. Tämän jälkeen Kikyō kaatui maahan Inuyashan hamhmossa olleen Narakun tekemän haavan johdosta ja kuoli hetken kuluttua. Hänen siskonsa Kaede järjesti hänelle polttohautauksen ja hän poltti siskonsa ruumiin kanssa myös Shikon no Taman niin kuin hänen siskonsa oli pyytänyt.


title: Inuyasha (hahmo)

text: 50 vuotta myöhemmin Kagome-niminen tyttö saapui vahingossa tulevaisuudesta. Hänessä oli sisällä Kikyōn sielu sekä Shikon no Tama, jonka voimista ei kuitenkaan tiennyt. Kagome joutui Kumade Jōrō-nimisen yōkain hyökkäyksen kohteeksi, tämän yrittäessä saada Shikon no Taman haltuunsa. Kagome pakeni saman puun juurelle, jota vasten Inuyasha oli vangittu. Inuyasha kuitenkin heräsi ja Kagome vapautti tämän, koska Inuyasha lupasi tappaa Kumade Jōrōn, joka jahtasi yhä Kagomea. Inuyasha onnistui tappamaan tämän, mutta sitten kääntyi Kagomea vastaan yrittäen varastaa tältä Shikon no Taman. Ikääntynyt Kaede kuitenkin taikoi Inuyashan kaulaan korun, Kotodama no Nenjuun, joka saa Inuyashan paiskaantumaan maata vasten aina kun Kagome sanoo "o-suwari" (suom. istu). Myöhemmin korppiyōkai, varasti Shikon no Taman ja Kagomen ammuttua lintua myös sen nielaisema Shikon no Tama särkyi sadoiksi sirpaleiksi, jotka levisivät ympäri Japania. Inuyasha ja Kagome alkoivat etsiä sirpaleita, sillä ne saattaisivat vääriin käsiin joutuessaan aiheuttaa paljon pahaa.


title: Inuyasha (hahmo)

text: Pian sen jälkeen hän sai isänsä perintönä mahtavan miekan, Tessaigan, josta hän päätyy taistelemaan velipuolensa Sesshōmarun kanssa useaan otteeseen.


title: Inuyasha (hahmo)

text: Shikonin sirpaleita etsiessään Kagome ja Inuyasha tapaavat niin uusia ystäviä kuin vihollisiakin. Vihollisista merkittävin on Naraku, joka yrittää päästä Inuyashasta eroon. Inuyashan kuultua, kuinka Naraku huijasi häntä ja Kikyōta, hän päättää kostaa Narakulle. Taistelusta Narakua vastaan tuleekin yksi juonen pääkohdista, sillä Narakulla on useita vihamiehiä. Merkittävä käänne Inuyashan elämässä syntyy myös, kun Kikyō herätetään jälleen henkiin. Aluksi Kikyō luulee Inuyashan pettäneen hänet, ja haluaa tappaa tämän, koska muuten hänen sielunsa ei löydä rauhaa. Kun hän kuulee Narakun olevan vastuussa kuolemastaan, Kikyō liittyy mukaan taisteluun, ja hänestä tulee yksi sarjan tärkeimmistä henkilöistä. Inuyasha ei osaa päättää, sillä hän on rakastumassa Kagomeen, mutta ei voi unohtaa menneisyyttään, eikä ole "elänyt päivääkään miettimättä Kikyōta".


title: Inuyasha (hahmo)

text: Tessaiga eli rautaa repivä torahammas on Inuyashan käyttämä ase. Se on myös hänen isänsä jättämä perintö. Se on tehty yōkaikoiran torahampaasta. Tessaigan salaisuus perustuu suojeluun, eli se tekee muodonmuutoksensa vain jos Inuyashalla on halu ja tarve suojella jotakuta ihmistä. Tessaiga myös kahlitsee Inuyashan yōkaiveren niin, ettei se pääse ottamaan häntä valtaansa (manga numero 16) Mangasarjan numerossa 16 Narakun hirviöverso katkaisi Tessaigan ja Inuyasha muuttui melkein yōkaiksi. Tōtōsai pystyi korjaamaan Tessaigan käyttäen liitoksena Inuyashan hammasta, mutta sinetti oli jo rikkoutunut. Inuyashalla oli 'huonommat' hampaat kuin isällään, joten Tessaiga muuttui painavammaksi. Aina kun Inuyasha muuttuu, hänen sydämensä lähes katoaa pimeyteen, minkä takia Inuyashan täytyi voittaa eräs vahva yōkai, jotta Tessaiga korjautuisi kunnolla ja muuttuisi myös kevyemmäksi (manga numerot 19 ja 20).


title: Inuyasha (hahmo)

text: Kaze no Kizu eli suom. Tuulen haava on Inuyashan yleisimmin käytämä tekniikka, joka voi tappaa jopa 100 vihollista yhdellä iskulla. Tekniikka toimii niin, että isketään kahden yōkin (yliluonnollinen voima) törmäyspisteeseen. Valitettavasti Tuulen Haavaa voi käyttää vain yōkaita vastaan, sillä ihmisillä ei (tietenkään) ole yōkia. Muita iskuja ovat Bakuryuuha, Tessaigan mestaritekniikka, jonka avulla Tuulen Haavaa voi käyttää milloin vain, ja Kongōsōha, jonka Inuyasha sai miekkaansa voitettuaan yōkai Hōsenkin tämän maailman ja tuonpuoleisin rajalla. Kongōsōha tarkoittaa: "repivät timanttikeihäät". Lisäksi on olemassa Meidou Zangetsuha, Sesshōmarun "antama", jonka avulla Inuyasha voi lähettää vastustajansa helvettiin.


title: Kauhavan lentokenttä

text: Kauhavan lentokenttä on Kauhavalla noin kolme kilometriä kaupungin keskustasta pohjoiseen sijaitseva lentokenttä. Lentokentän omistaa LSK Business Park Oy ja ylläpitää Ilmasotakoulun Lentokerho ry.


title: Kauhavan lentokenttä

text: Vuoden 2014 loppuun saakka lentokenttä oli Finavian omistuksessa ollut sotilaslentoasema, ja sen nimi oli "Kauhavan lentoasema". Lentoaseman pääasiallinen käyttäjä on Lentosotakoulu, joka antoi sotilaslentäjäkoulutusta Hawk-suihkuharjoitushävittäjillä. Lentoasemalla oli kuitenkin jonkin verran myös siviililiikennettä. Säännöllistä matkustajaliikennettä sinne ei kuitenkaan ollut, ja vuonna 2012 lentoaseman kautta kulkikin vain 1 622 matkustajaa. Laskeutumisia kentälle oli kuitenkin 6 580, joista yli 6 400 sotilaslentokoneilla. Aiemmin myös sotilaslentäjien peruskoulutus annettiin Kauhavalla, mutta se siirtyi Ilmasotakouluun Tikkakoskelle jo vuonna 2005. Vuoden 2015 alussa myös Lentosotakoulun toiminnot siirtyivät Tikkakoskelle. Toukokuussa 2014 Finavia ilmoitti myyvänsä lentoaseman kiinteistöt Kasvuyrittäjät Oy:lle.


title: Kauhavan lentokenttä

text: Kauhavan lentoasema kuuluu yrityksille suunnattuun LSK Business Parkiin. Kauhavan lentoaseman tavoitteena on erikoistua lentokoulutukseen.


title: 50-luvun sykkeessä

text: 50-luvun sykkeessä on Anita Hirvosen studioalbumi. CD-versiossa on yksi kappale enemmän "Kuka kanalja varasti hääkellot" ja minuutti/sekunti luvut on laskettu CD-version mukaan.


title: X-Men: Evolution

text:
X-Men: Evolution on yhdysvaltalainen animaatiosarja, jota on esitetty Suomessa Subtvllä, Cartoon Networkilla ja Sub Juniorilla. Sarja perustuu Marvel Comicsin supersankarijoukkoon Ryhmä-X:ään, jossa lähes kaikki sankarit ovat teini-ikäisiä. Ensimmäinen tuotantokausi keskittyi hahmojen esittelyihin ja Ryhmä-X:n muodostamiseen, joka lopulta oli seuraavanlainen; Professori X, Kyklooppi, Wolverine, Jean Grey, Peto, Storm, Varjokissa, Rogue, Painajainen ja Spyke. Aluksi heidän vihollisina toimii Pahojen mutanttien veljeskunta, sekä satunnaisesti Magneto, joka tulee enemmän mukaan sarjan edetessä. Sarjan toisen tuotantokauden aikana esiteltiin uusia sankareita ja heidän kykyjen harjoittelemista. Myöhemmin kolmannella ja neljännellä tuotantokaudella he liittyivät sarjan alkuperäisen Ryhmä-X:n mukaan. Sub esitti sarjaa Suomessa ensi kerran
4. syyskuuta 2005. MTV3 esittää sarjaa 6. helmikuuta 2011 alkaen Klo 8.45 - 9.10.


title: X-Men: Evolution

text: Sarjassa on 4 tuotantokautta.Sarja on listattu IGN-sivuston tammikuussa 2007 laatiman listan kuudenneksi parhaaksi sarjakuvaan perustuvaksi animaatiosarjaksi.


title: X-Men: Evolution

text: Wizard Magazine listasi vuonna 2001 X-Men: Evolutionin sijalle 48 laatimassaan kautta aikain sadan parhaan animaatiosarjan listalla.


title: Would You Love a Monsterman?

text: Would You Love a Monsterman? on hard rock/heavy metal -yhtye Lordin läpimurtohitti ja ensimmäinen virallinen single vuodelta 2002. Single nousi toisella viikollaan Suomen listaykköseksi. Radio Rockin "1000 kaikkien aikojen kovinta rockbiisiä" -listassa Would You Love A Monsterman on sijalla 708.


title: Would You Love a Monsterman?

text: Kappaleen alkuperäisen version nauhoitti Mr. Lordi vuonna 1993 nimellä "I Would Do It All for You". Kappaleen uusin versio nauhoitettiin ja julkaistiin vuonna 2006 singlenä ja musiikkivideona.


title: Would You Love a Monsterman?

text: Alkuperäisen version kappaleesta teki Mr. Lordi vuonna 1993 nimellä "I Would Do It All For You". Kappale löytyy demoalbumilta "Napalm Market", jota ei koskaan virallisesti julkaistu.


title: Would You Love a Monsterman?

text: Singlellä olevat kappaleet ovat eri versioita kuin "Get Heavy" -albumilla. 500:lle ensimmäiselle singlen ostajalle kesällä 2002 jaettiin myös Mr. Lordin tekemä 12-sivuinen "Monster Magazine" -sarjakuvalehti, joka on nykyisin todellinen keräilyharvinaisuus.


title: Would You Love a Monsterman?

text:
Lisäksi single sisältää "Would You Love a Monsterman?" -musiikkivideon. Musiikkivideolla pieni tyttö on saapunut syksyiselle hautausmaalle, jossa haudoista esiin nousevat Lordin jäsenet.
Kappaleesta julkaistiin uusioversio ja uusi musiikkivideo syksyllä 2006. Uusioversio julkaistiin Yhdysvaltojen markkinoita varten.
Single julkaistiin promo-muodossa radioasemien soitettavaksi, mutta singlen olisi voinut saada Olvin järjestämästä "Lordi Cola" -kilpailusta nimikirjoituksilla tai ilman. Singleä valmistettiin vain muutama sataa kappaletta, mikä tekee siitä harvinaisen. "Would You Love A Monsterman 2006"-musiikkivideo sijoittuu ruumishuoneeseen, jossa alkaa tapahtua yliluonnollisia asioita. Huoneessa olleet kaksi miestä kuolee ja nainen joutuu Lordin valtaan.


title: Who’s Your Daddy?

text: Who’s Your Daddy? on Lordin singlejulkaisu ja kappale vuodelta 2006. Kappaleesta on tehty myös musiikkivideo. Kappale kohosi Suomen singlelistalla parhaimmillaan ykkössijalle. Singlestä on myös tehty Special Edition-versio Saksaan, joka sisältää enemmän kappaleita kuin Suomen versio. Kappaleen musiikkivideo sijoittuu high schoolin tyhjään juhlasaliin, jonne Lordi ilmestyy.


title: Who’s Your Daddy?

text: ”Who’s your Daddy” on myös suosittu englanninkielinen sanonta, jonka sanoja vaatii sanonnan kohteelta kunnioitusta. Sanonnalla saattaa olla seksuaalinen sävy.


title: Devil Is a Loser

text: Devil Is a Loser on Lordin singlejulkaisu ja musiikkivideo vuodelta 2003. Singlestä on saatavana sekä suomalainen että saksalainen versio. Kappaleen musiikkivideolla yhtye ilmestyy kutsumatta halloween-juhliin.


title: Devil Is a Loser

text: Single sisältää nimikkokappaleen lisäksi kappaleen ”Don’t Let My Mother Know” (kesto 3:30). Nykyisin kappale on harvinainen, eikä yhtye ole esittänyt sitä konserteissaan vuoden 2003 jälkeen. "Get Heavy" julkaistiin Yhdysvalloissa toukokuussa 2008, ja siinä on ”Don’t Let My Mother Know” mukana bonusraitana.


title: My Heaven Is Your Hell

text: My Heaven Is Your Hell on Lordin singlejulkaisu vuodelta 2004. 1000 ensimmäistä singleä sisälsi yhden kahdeksasta erilaisesta Lordi-tarrasta, joita ei ole julkaistu erikseen. Osa tarroista oli myös nimmaroitu. "My Heaven Is Your Hell" oli ensimmäinen singlejulkaisu "The Monsterican Dream"-albumilta.


title: Blood Red Sandman

text: Blood Red Sandman (vapaasti käännettynä Verenpunainen Nukkumatti) on Lordin singlejulkaisu ja musiikkivideo vuodelta 2004. Kappaleen nimi oli alun perin "Blood Red Santa", mutta nimi muutettiin, sillä arveltiin, että kappaletta soitettaisiin vain jouluna. Julkaisuajankohta olisi kappaleelle ollut aivan väärä, sillä single julkaistiin keskikesällä. Kappaleiden pituudet on merkitty singlen kansiin väärin.


title: Blood Red Sandman

text: "Blood Red Sandman" -kappaleen lisäksi single sisältää kappaleet "To Hell With Pop" ja "Pyromite", jotka on julkaistu myöhemmin myös Zombilation – The Greatest Cuts kokoelmalla.


title: Blood Red Sandman

text:
"Blood Red Sandmanin" musiikkivideo on Lordin kunnianosoitus "Evil Dead"-kauhuelokuvalle. Nuoret ovat leiriytyneet metsän keskellä olevaan asumattomaan mökkiin. Mökissä he löytävät oudon laatikon ja radionauhurin, joka yllyttää hirviöt paikalle.
Loppuvuonna 2004 Isossa-Britanniassa julkaistiin promo-single ennen "The Monster Show" -kokoelmalevyn julkaisua. Promo-versio poikkeaa tavallisesta versiosta sekä kansitaiteeltaan että kappaleluetteloltaan. Ainoa yhteinen asia versioissa on nimikappale "Blood Red Sandman".


title: Cletus

text: Cletus voi viitata seuraaviin:


title: Market Square Massacre

text: Market Square Massacre on Lordin ensimmäinen virallinen DVD-julkaisu, joka julkaistiin 15. marraskuuta 2006. DVD sisältää muun muassa live-tallenteen Lordin keikalta Helsingin kauppatorilla, musiikkivideoita, sekä The Kin -lyhytelokuvan. DVD:n kansikuva on otettu Lordin konsertin jälkeen Helsingin kauppatorilla 25. toukokuuta 2006.


title: Market Square Massacre

text: Vuonna 2009 DVD julkaistiin osana "Zombilation – The Greatest Cuts" -kokoelmalevyn digipak-versiota.


title: Onnen kiertolaiset

text: Onnen kiertolaiset on kulttimaineeseen noussut elokuva, joka kertoo kahdesta työttömästä näyttelijästä, Withnailista ja "I":sta, 1960-luvun lopun Englannissa. Mustassa komediassa näyttelijäkaverukset menevät viettämään viikonloppua maalle Withnailin sedän, Montyn, mökille.


title: Onnen kiertolaiset

text: Vuonna 1999 British Film Instituten kyselyssä "Onnen kiertolaiset" äänestettiin kaikkien aikojen 29. parhaaksi brittielokuvaksi. Vastaajina oli tuhat Ison-Britannian elokuva- ja televisioammattilaista. Vuonna 2017 BBC:n äänestyksessä 253 eri puolilta maailmaa olevaa kriitikkoa valitsi elokuvan kaikkien aikojen sadan parhaan komedian listalle.


title: Onnen kiertolaiset

text: Onnen kiertolaiset on esitetty Yle TV2:ssa 21. toukokuuta 1999.


title: Futsal-Liiga

text: Futsal-Liiga on Suomen Palloliiton alainen Suomen futsalin pääsarja. Palloliitto vastaa myös Futsal-Ykkösen toiminnasta. Palloliiton piirit pyörittävät futsalin alempia sarjatasoja.


title: Futsal-Liiga

text: Futsal-Liigan otteluita voi seurata maksutta liigaseurojen perustamassa Futsal-Liiga.TV-palvelussa.


title: Futsal-Liiga

text:
Kaudella 2018–2019 Futsal-Liigassa pelataan 12 joukkueen kaksinkertainen runkosarja, jonka kahdeksan parasta joukkuetta etenevät pudotuspeleihin.
Jos runkosarjaottelun päättyy varsinaisella peliajalla (2x 20 min) tasan, niin pelataan 5 minuutin jatko-ottelu. Jos ottelu on senkin jälkeen tasan, voittaja ratkaistaan 10 m rangaistuspotkuilla paras kolmesta-systeemillä ja tarvittaessa jatkolaukauksin. Jatko-ottelun tai rangaistuspotkukilpailun hävinnyt joukkue saa yhden sarjapisteen ja voittaja kaksi. Varsinaisella peliajalla voittanut joukkue saa kolme sarjapistettä.


title: Futsal-Liiga

text: Muutoksena aikasempien kausien valintasysteemiin runkosarjan voittaja pelaa 8. sijoittunutta vastaan, runkosarjan sijalle 2 sijoittunut 7. sijoittunutta vastaan, sijalle 3 sijoittunut 6. sijoittunutta vastaan ja sijalle 4 sijoittunut 5. sijoittunutta vastaan. Kaikki pudotuspelit pelataan paras viidestä-järjestelmällä, jossa runkosarjassa paremmin sijoittuneella on kotietu.


title: Futsal-Liiga

text: Pudotuspelien voittaja on futsalin Suomen-mestari ja saa paikan UEFA Futsal Cupiin kaudeksi 2019–2020. Liigan viimeiseksi sijoittunut putoaa suoraan Futsal-ykköseen ja sijalle 11 sijoittunut karsii Futsal-Ykkösen sijalle 2 sijoittuneen kanssa paras kolmesta-järjestelmällä.


title: Futsal-Liiga

text: Futsalin Suomen-mestaruudesta kilpailtiin ensimmäisen kerran vuonna 1997. Varsinainen Futsal-Liiga aloitti toimintansa kaudella 1998–1999, jolloin joukkueita oli mukana 16.


title: Futsal-Liiga

text: Eniten kausia takanaan joukkueista on Espoon GFT:llä (21), Tampereen Ilveksellä (20) ja Oulun Tervareilla (17). Ensimmäistä kertaa pääsarjatasolle 2018 noussut Joutsan Seudun Pallo (JoSePa) on 47. sarjaan osallistunut joukkue. Tampereen Ilves on sarjan menestynein joukkue kahdeksalla mestaruudellaan ja 239 otteluvoitollaan. Liigamestaruuden on onnistunut voittamaan kahdeksan eri seuraa.


title: X-Moto

text: X-Moto on kaksiulotteinen motocross-peli, jossa fysiikka on tärkeä osa peliä. Perusteiltaan peli on suuremmilta osin klooni Elasto Maniasta, mutta fysiikkamalli on erilainen.


title: X-Moto

text: X-Motossa voi myös tallentaa omien pelien uusintoja ja lähettää niitä X-Moton sivuille. X-Motossa on kehittynyt huonetoiminto, joka mahdollistaa kavereiden kanssa kisaamisen ja huipputuloksien haamujen katselemisen. Kenttiä voi pelata korkeintaan neljän pelaajan moninpelinä.


title: X-Moto

text: Pelissä on tehtävänä kerätä kaikki mansikat ja päästä kukan luokse. Tosin nykyään X-Motoa voi muovata omanlaiseksi erilaisilla teema-tiedostoilla.


title: X-Moto

text: Peliin tehdään koko ajan lisää kenttiä, joita voi ladata pelin kautta tai pelin internet-sivuilta. Kenttiä löytyy jo yli 2000 ja lisää tulee nopeaan tahtiin. Kenttiä voi myös tehdä itse lataamalla siihen tarkoitukseen tehdyn inkscape-lisäosan nimeltään Inksmoto Level Editor.


title: X-Moto

text:
Kenttiin voi lisätä muun muassa liikkuvia palikoita, dynaamisia tasoja ja Lua-kielisiä skriptejä.
Ja nykyään myös interaktiivisia palikoita jonka vuoksi fysiikasta tulee vielä tärkeämpi.


title: X-Moto

text: X-Moto kenttiin voi lisätä skriptejä. Esimerkiksi voit vaikuttaa pelin fysiikkaan, palikoihin ja sprite-grafiikkaan.


title: Luigi Piotti

text: Luigi Piotti (27. lokakuuta 1913 Milano – 19. huhtikuuta 1971 Godiasco) oli italialainen kilpa-autoilija. Hän osallistui kahdeksaan Formula 1 -sarjan MM-osakilpailuun saavuttamatta yhtään pistettä.


title: Pianosonaatti nro 11 (Beethoven)

text: Ludwig van Beethovenin pianosonaatti nro 11 B-duuri op. 22 on sävelletty vuoden 1800 loppupuolella, pitkän työstämisen jälkeen, ja se oli aikalaistenkin keskuudessa erittäin suosittu. Sonaatti julkaistiin alun perin nimellä "Grande Sonate", ja se on omistettu kreivi von Brownelle. Näin Beethoven kirjoitti Franz Anton Hoffmeisterille kirjeessään, jonka mukana hän tarjosi tätä sonaattia painettavaksi yhdessä 1. sinfoniansa, septeton op. 20 ja 2. pianokonserttonsa kanssa:


title: Pianosonaatti nro 11 (Beethoven)

text: Sonaatissa on 4 osaa:


title: Pianosonaatti nro 11 (Beethoven)

text: Ensimmäinen osa alkaa kolmen iskun motiivilla, josta koko sonaatin voidaan katsoa olevan johdettu. Sitä seuraa melodia, jota vasen käsi säestää nopealla säestyskuviolla. Varsinainen teema ei ole koko aikaa vallassa, vaan alku on lähinnä vain oikean ja vasemman käden vuoropuhelua. Alun kertauduttua päästään sivuteemaan, jossa muunnellaan alkuteemasta tuttuja erilaisia kuvioita, kunnes alkuteema palaa, tällä kertaa vain entistä komeampana.


title: Pianosonaatti nro 11 (Beethoven)

text: Adagio alkaa yksinkertaisella teemalla, vasemman säestäessä "takovasti" muttei kuitenkaan kovaa. Sivuteema liikkuu G-duurissa, mutta pian palataan taas takaisin alun Es-duuriin. Tämä osa on lähinnä kaihoisa, ja tunnelma on lähes päinvastainen kuin ensiosassa.


title: Pianosonaatti nro 11 (Beethoven)

text:
Kolmas osa on menuetti B-duurissa, jossa näkyy Joseph Haydnin vaikutusta. Alku on melodinen. Sivuteemassa alkaakin tapahtua enemmän. Tremolot kiihdyttävät
tunnelmaa, kunnes alkuteema palaa takaisin. Menuetin triossa vasen käsi soittaa laskevia kulkuja ja oikea sointuja. Trion edetessä oikeakin käsi liittyy mukaan, kunnes tunnelma jälleen rauhoittuu. Menuetti kerrataan lukuun ottamatta trioa.


title: Pianosonaatti nro 11 (Beethoven)

text:
Viimeinen osa on rondomuotoinen, joskin erikoisella tavalla. Pääteema on laulava ja
sivuteema kehittelevä. Pääteema toistuu neljästi, ensimmäisellä ja toisella kerralla
identtisesi, kolmannella kerralla vasemman käden esittämänä ja lopuksi arpeggio-oktaaveina. Sivuteema esiintyy vain kolmesti, mutta se oikeastaan vie vain tunnelmaa eteenpäin eri lailla muunneltua pääteemaa varten. Omituista on se, että pääteema on hyvin samanlainen toisen saksalaisen säveltäjän Ernst Wilhelm Wolfin B-duuri-sonaatin pääteeman kanssa, mutta Beethoven ei ollut aikanaan kuullutkaan hänestä.


title: Shinji Nakano

text: Shinji Nakano (, s. 1. huhtikuuta 1971 Osaka) on japanilainen autourheilija. Hän ajoi kausilla 1997–1998 Formula 1 -sarjassa. Hän saavutti 2 MM-pistettä ajamalla kahdesti kuudenneksi.


title: Shinji Nakano

text: Nakano debytoi F1-sarjassa kauden 1997 Australian GP:ssä Prost-tallin kuljettajana. Kaudelta 1997 Nakano onnistui sijoittumaan kahdesti kuudenneksi saaden näin kaksi MM-pistettä.


title: Shinji Nakano

text: Kaudeksi 1998 Prost-talli vaihtoi uusien Peugeot'n moottorien myötä Nakanon Jarno Trulliin. Nakano siirtyi tämän takia Minardi-talliin. Nakano ei onnistunut ajamaan pisteille kertaakaan koko kauden aikana. Kausi 1998 jäi samalla Nakanon viimeiseksi F1-sarjassa. Kahden kautensa aikana hän osallistui yhteensä 33 Grand Prix -kilpailuun.


title: Shinji Nakano

text: F1-sarjan jälkeen Nakano kilpaili muun muassa Champ Car -sarjassa. Vuonna 2003 hän osallistui Indianapolis 500 -kilpailuun Beck Motorsportsin ratissa. Nakano osallistui vuosina 2006, 2008 ja 2011–2014 Le Mansin 24 tunnin ajoon.


title: Ilpoinen

text: Ilpoinen on kaupunginosa Turun kaakkoisosassa noin viiden kilometrin etäisyydellä Kauppatorilta. Ilpoisissa on myös päiväkoti.


title: Ilpoinen

text:
Ilpoinen on 1960–70-luvuilla rakennettu kaupunginosa. Siellä on myös vanhempaa puutaloaluetta, joka syntyi 1930–40-luvuilla sotien jälkeisen asuttamisen tuloksena. Asukkaita Ilpoisissa on noin 2 795 (2008).
Asukkaista suomenkielisiä on 89,9 %, ruotsinkielisiä 6,7 % ja muunkielisiä 3,3 %. Vuonna 1978 asukkaita oli 4 170.


title: Ilpoinen

text: Koivulan liikekeskuksesta suunniteltiin 1980-luvulla lähiöiden aluekeskusta, mutta peruspalvelut ovat edelleen jakautuneet sekä Ilpoisiin että Koivulaan. Ilpoisissa on päiväkoti, peruskoulun ala-aste (1.-6. lk), kirjasto, kebab-pizzeria, pubi, pankkiautomaatti, Linnan Paja ja pieni lähikauppa. Alueelta löytyy myös seurakunta- ja nuorisotalot. Ilpoisiin kulkee bussi numero 61 talviaikaan noin 20 minuutin välein, kesällä hieman harvemmin.


title: Ilpoinen

text: Ilpoisten korkea kerrostalot on rakennettu 1960–70-luvulla. Vieressä on laaja ja vilkkaasti käytetty metsäalue kuntoilureitteineen.


title: Ilpoinen

text: Ilpoinen kuuluu aluekumppanuusprojektiin Turku74. Turku74-projekti kattaa alueet: Ilpoinen-Peltola-Koivula-Harittu-Katariina.


title: Ilpoinen

text: Ilpoisten alueen ensimmäiset 14 elementtikerrostaloa ja liikekeskus valistuivat vuonna 1969. Noin 500 asunnon lisäksi rakentuivat tilat kahdelle valintamyymälälle, postille, pankille ja seurakunnalle. Alueen pääsuunnittelijana toimi Veijo Kahra ja rakentajana Rakennus Oy. Vuonna 1972 Ilpoisissa oli 28 kerrostaloa ja niissä yhteensä noin 900 asuntoa.


title: Ilpoinen

text: VTT tutki vuonna 1978 kaikkiaan 24 uuden suomalaisen asuntoalueen rakentamiskustannuksia. Tuolloin Ilpoinen osoittautui asuinneliömetriä kohden niistä kaikkein halvimmalla rakennetuksi.


title: Ilpoinen

text: Ilpoisten alakoulussa on luokat 1–6. Joka luokka-asteella on yksi englanninrikasteinen luokka. Ilpoisten kouluun kuuluu koulurakennus, tilava piha, laaja hiekkakenttä, pieni metsä koulun toisella sivulla ja liikuntahalli sekä sen yhteydessä vuonna 2008 valmistunut lisärakennus, joka sai nimen Koulukylä. Koulun sisätiloista johtaa ovi kirjastoon, ja koulussa on myös oma ATK-luokka ja ruokala, vaikka ruoat tuodaankin muualta. Ilpoisten koulun maskotti on Ilpo-niminen nukke. Ilpoisten koululaiset kutsuvat koulua "Ilppariksi".


title: Ilpoinen

text: Ilpoisten lähiö on ollut esikuvana kirjailija Riku Korhosen esikoisromaanissa "Kahden ja yhden yön tarinoita" (2003). Romaanin miljöökuvauksessa ovat tunnistettavissa muiden muassa läheinen täyttömäki, pururata, koulu, Peltolan siirtolapuutarha, merensalmi ja kirjassa Tora-alhontieksi nimetty alueen pääkatu.


title: Ted Turner

text: Turner kävi Brownin yliopistoa mutta ei valmistunut. Hän työskenteli isänsä omistamassa mainostauluyhtiössä Atlantassa, Georgiassa, ja hänestä tuli vuonna 1960 sen haarakonttorin pääjohtaja. Turnerin isän kuoltua 1963 Tedistä tuli perheen liiketoiminnan johtaja, ja hän nosti sen takaisin tuottavaksi.


title: Ted Turner

text: Turner osti vuonna 1970 vaikeuksiin ajautuneen atlantalaisen UHF-televisioaseman (myöhemmin nimeltään WTBS tai TBS, Turner Broadcasting System) ja teki siitä tuottavan kolmessa vuodessa. Vuonna 1975 Turnerin yhtiö oli yksi ensimmäisistä, joka käytti viestintäsatelliittia lähetyksissään valtakunnalliselle kaapelitelevision yleisölle. Turner perusti vuonna 1980 Cable News Networkin (CNN) ja vuonna 1988 Turner Network Televisionin (TNT).


title: Ted Turner

text: Vuonna 1986 Turner osti MGM/UA Entertainment Companyn. Hän muutti joitain yhtiön elokuvakirjaston mustavalkoisia klassikkoja värielokuviksi, mikä aiheutti vastalauseita elokuva-alan ihmisiltä. Myöhemmin Turner myi MGM/UA:n sekä suuren osan Turner Broadcasting Systemistä vaikka säilyttikin siinä määräysvallan. Hän säilytti myös MGM:n elokuvakirjaston omistajuuden.


title: Ted Turner

text: Turner perusti vuonna 1992 Cartoon Network -kanavan ja osti vuonna 1993 tuotantoyhtiöt New Line Cinema ja Castle Rock Entertainment. Time Warner osti TBS:n vuonna 1996 7,5 miljardilla dollarilla. Turnerista tuli Time Warnerin varapuheenjohtaja ja yhdistyneen yhtiön kaapelikanavien johtaja. Kun Time Warner yhdistyi AOL:ään, turnerista tuli AOL Time Warnerin varapuheenjohtaja ja vanhin neuvonantaja. Turner erosi varapuheenjohtajuudesta vuonna 2003, ja vuonna 2006 hän ilmoitti ettei enää pyri Time Warnerin johtokuntaan.


title: Ted Turner

text: Turner tuotti vuonna 2003 elokuvat "Gods and Generals" ja "Gettysburg" ja näytteli niissä.


title: Ted Turner

text: Turner osti Atlanta Braves -baseballseuran vuonna 1976 ja Atlanta Hawks -koripalloseuran 1977. Turner oli "Courageous"-veneen kapteeni vuonna 1977 kun se voitti America’s Cupin. Turner perusti ja sponsoroi kylmän sodan liennytykseksi tarkoitettuja Hyvän tahdon kisoja (1986–2001).


title: Ted Turner

text: Turner asuu Floridassa USA:ssa. Hän on ollut naimisissa Julia Gale Nyen, Jane Shirley Smithin ja Jane Fondan (1991–2001) kanssa. Hänellä on viisi lasta.


title: Ted Turner

text: Turner on suurin yksityinen maanomistaja Yhdysvalloissa. Hän omistaa 8 000 km² 11 osavaltiossa. Hän käyttää maata biisonien kantojen kasvattamiseen.


title: Ted Turner

text: Turner on oppiarvoltaan Bachelor of Arts/Science Brownin yliopistosta.


title: Ted Turner

text:
Forbesin mukaan Ted Turnerin omaisuuden arvo oli 1,9 miljardia dollaria vuonna 2006
ja 8,8 miljardia vuonna 2001.


title: Ted Turner

text: Ted Turnerin säätiö UN Foundation on sitoutunut miljardin dollarin lahjoitukseen YK:lle 10. lokakuuta 2006. YK:ssa varojen käyttöä hoitaa tarkoitusta varten vuonna 1998 perustettu rahasto: United Nations Fund for International Partnerships (UNFIP). Varat ohjataan 15 vuoden aikana pääasiassa lasten terveyteen, väestökysymyksiin ja naisasiaan, ympäristöön ja rauhaan sekä turvallisuuteen ja ihmisoikeuksiin.


title: Palawan

text: Palawan on yksi Filippiinien provinsseista. Se koostuu Sulunmeren ja Etelä-Kiinan meren välissä sijaitsevista saarista, joista suurin on nimeltään Palawan.


title: Palawan

text: Palawanin pinta-ala on 14 896,3 km², joten se on Filippiinien maakunnista suurin. Asukkaita on 849 469 (2015). Maakunnassa on 23 kuntaa ja yksi kaupunki, Puerto Princesa. Filippiinien hallitus pitää suurinta osaa Spratlysaarista Palawaniin kuuluvina.


title: Palawan

text: Palawanin valtauskonto on kristinusko ja merkittävin kirkkokunta katolinen kirkko. Varsinkin eteläosissa on myös muslimeja.


title: Palawan

text: Palawan on osa Länsi-Visayasin aluetta. Maakunnassa on kaksi Unescon maailmanperintökohdetta. Kaikkiaan maakunta koostuu 1 770 saaresta.


title: Benni McCarthy

text: Benedict Saul McCarthy (s. 12. marraskuuta 1977 Kapkaupunki) on eteläafrikkalainen entinen jalkapalloilija. Hänen pelipaikkansa oli hyökkääjä.


title: Benni McCarthy

text: McCarthy aloitti ammattilaisuransa kapkaupunkilaisessa Seven Starsissa 18-vuotiaana. Debyyttikaudellaan hän teki 27 maalia 29:ssä ottelussa. Kahden Stars kauden aikana hän teki yhteensä 39 maalia 49:ssä pelaamassaan ottelussa. Hurjien maalimääriensä ansiosta McCarthy pääsi Alankomaalaisen huippujoukkueen Ajaxin farmijoukkueeseen Ajax Cape Towniin.


title: Benni McCarthy

text: Vuonna 1997 McCarthy esiintyi vakuuttavasti Afrikan nuorten Cupissa ja alle 20-vuotiaiden MM-kisoissa. Hyvät esitykset kisoissa veivät Bennin Amsterdamiin Ajax:iin. Debyyttikaudellaan Ajaxissa Benni teki 9 maalia ja auttoi joukkueen liiga -ja cupmestaruuteen. Menestyksekkään kauden 1998/99 jälkeen McCarthy myytiin Espanjaan Celta Vigoon kuudella miljoonalla eurolla. Siirtosumma oli kallein eteläafrikkalaisesta jalkapalloilijasta maksettu summa.


title: Benni McCarthy

text: Vaikka McCarthya pidettiin yhtenä Afrikan parhaimmista pelaajista, ei hän pystynyt vakuuttamaan Celta Vigon valmentaja Víctor Fernándezia ja peliaikaa ei tullut säännöllisesti. Kahden huonosti menneen kauden jälkeen McCarthy lainattiin portugalilaiseen FC Portoon.


title: Benni McCarthy

text: Afrikan mestaruuskilpailujen jälkeen, joissa Etelä-Afrikka jäi puolivälieriin, palasi McCarthy Portoon ja auttoi kahdellatoista maalillaan joukkueen kolmannelle sijalle liigassa. Hyvän kauden jälkeen, pieneksi yllätykseksi Porto ei päättänytkään ostaa McCarthya itselleen ja Benni palasi takaisin Espanjaan.


title: Benni McCarthy

text: Kaudella 2002/03 Celtassa McCarthy kulutti pääasiassa vaihtopenkkiä ja tuli peliin yleensä vaihtopelaajana. Kauden päätteeksi FC Porto osti viimein McCarthyn 3,5 miljoonalla eurolla.


title: Benni McCarthy

text: Palatessaan Portoon, McCarthy löysi peli-ilonsa uudestaan ja pelasi hyvän kauden tehden 20 maalia 23:ssa pelaamassaan ottelussa. Porton valmentajan José Mourinhon johdolla joukkue voitti Portugalin liigan, supercupin ja Mestarien liigan mestaruuden. Mestarien liigassa McCarthy teki kaksi tärkeää maalia Manchester Unitedia vastaan 2. kierroksella.


title: Benni McCarthy

text: Seuraavalla kaudella Porton valmentajaksi tuli entinen Celta valmentaja Fernandez, kun Mourinho meni valmentamaan Englannin Valioliiga -joukkue Chelseaa.


title: Benni McCarthy

text:
25. heinäkuuta 2006 kolmen Porto vuoden ja 34:n maalin jälkeen Blackburn Rovers osti hyökkääjän 2,5 miljoonalla punnalla
.


title: Benni McCarthy

text: Debyyttiottelunsa Blackburnissa McCarthy teki 23. elokuuta 2006 ottelussa Evertonia vastaan. Heti ensimmäisellä kaudellaan Valioliigassa (2006–2007) McCarthy teki Blackburnin paidassa 18 maalia ja oli osumillaan koko Valioliigan toiseksi paras maalintekijä Chelsean Didier Drogban (20 maalia) jälkeen.


title: Maitolavan prinsessa

text: Maitolavan prinsessa on Anita Hirvosen studioalbumi, joka julkaistiin vuonna 1993.


title: Matt Hardy

text:
Matthew (Matt) Moore Hardy (s. 23. syyskuuta 1974 Cameron, Pohjois-Carolina) on yhdysvaltalainen showpainija, joka painii tällä hetkellä World Wrestling Entertainment -painipromootiossa. Hänet tunnetaan parhaiten painiajoistaan World Wrestling Entertainmentissa. Matt Hardyn tunnusmusiikki on Monster Magnetin ”Live For The Moment”. Hän kuului vuosina 1998–2002 Hardy Boyz -ryhmään (The Hardys), jonka hän muodosti veljensä Jeffin ja entisen tyttöystävänsä Litan kanssa. Debyyttinsä Matt Hardy teki vuonna 1997.
Hardy on 185-senttinen ja 107-kiloinen. Hänen lopetusliikkeitään ovat Twist of Fate ja Side Effect. Hardyllä on ollut useita managereita, kuten Amy "Lita" Dumas, Gangrel, Michael Hayes, Terri Runnels ja Jeff Hardy. WWE-uransa ohessa Matt Hardy perusti veljensä Jeffin kanssa painiorganisaation Organization of Modern Extreme Grappling Arts (OMEGA). Siinä hän saavutti muun muassa raskaansarjan mestaruuden (Heavyweight Championship) ja joukkuemestaruuden (Tag Team Championship) veljensä Jeff Hardyn kanssa. OMEGA lopetettiin lokakuussa 1999, kun Matt Hardy teki veljensä kanssa sopimuksen WWE:n kanssa. Joukkuepainisaavutustensa lisäksi Hardy on voittanut myös lukuisia henkilökohtaisia mestaruuksia, joista merkittävin on ECW:n mestaruus. Matt Hardy on ollut monesti tikapuu otteluissa ja Money In The Bank (MITB) otteluissa. Siitä on tullut jo sanonta, että "Matt Hardy on tikapuu otteluiden keksijä".


title: Matt Hardy

text:
Pääartikkeli: Hardy Boyz
Mattin ja hänen veljensä Jeffin muodostama joukkue oli nimeltään alun perin Hardy Boyz (Joukkue on käyttänyt myös nimiä Team Xtreme ja The Hardys). Hardyt käyttivät otteluissaan nopea tempoisia ja lennokkaita keskisarjalaisten liikkeitä. He Hyppäsivät usein korkealta vastustajansa päälle tehden vahinkoa sekä vastustajalle, että myös itselleen. Vuonna 1999, kun Hardyilla oli menossa feudi (juonikuvio) Edgeä ja Christiania vastaan, he ottivat managerikseen Michael Hayesin. Samana vuonna heinäkuun viidentenä, Hardy Boyz voitti kolmannen WWE:n (silloisen WWF:n) Joukkuemestaruuden voittaen Faarooqin (Ron Simmons) ja Bradshawin (John Layfield) muodostaman Acolytes Protection Agencyn. Hardyt hävisivät tittelin kuukautta myöhemmin samalle joukkueelle. Vähän tämän jälkeen Hardyt antoivat potkut Hayesille ja liittyivät lyhytikäiseksi jääneeseen The New Brood-joukkueeseen Gangrelin kanssa. Gangrelista erkaantumisen jälkeen Hardyja manageroi Terri Runnels, jonka manageroitavana Hardy Boyz voitti kaikkien aikojen ensimmäisen joukkuetikas-ottelun (laddermatch).


title: Matt Hardy

text: Vuonna 2000 Hardyt saivat managerikseen heidän tosi-elämän ystävänsä, Litan. Kolmikko tunnettiin nimellä Team Xtreme. Hardyt jatkoivat feudiaan Edgeä ja Christiania vastaan ja voittivat neljännen WWE:n joukkuemestaruutensa. SummerSlamissa vuonna 2000. Hardy Boyz otteli kaikkien aikojen ensimmäisessä Tables, Ladders and Chairs-matsissa ( Pöydät, Tikkaat ja Tuolit) Edgeä ja Christiania, sekä Dudley Boyzia vastaan. Tuon ottelun voitti Edge & Christian.


title: Matt Hardy

text: Vuonna 2001, Mattin veljen Jeffin Intercontinental-mestaruuden jälkeen myös Matt alkoi menestyä yksinään. Hän voitti Euroopan mestaruuden Eddie Guerrerolta vain muutama päivä ennen Backlashia. Hänestä tuli toiseksi pisimpään hallinnut Euroopan-mestari, pidettyään mestaruutta päivän yli neljä kuukautta. Hardy hävisi mestaruuden The Hurricanelle 27. elokuuta. Loppu vuoden 2001 Hardyt jatkoivat joukkueena voittaen kaksi WWF:n joukkuemestaruutta lisää, sekä World Championship Wrestling:n joukkuemestaruuden hyökättyään WCW:n ohjelmaan osana WWE:n ja WCW:n Invasion feudia.


title: Matt Hardy

text:
Vuoden 2002 alussa näytti siltä,että Team Xtreme oli saanut sisäiset ristiriitansa paikattua,
mutta brändilaajennuksen jälkeen Matt alennettiin HEATiin, kun Jeff sai pysyä pääohjelmassa,
eli Raw:ssa. Elokuun 12. Matt kääntyi veljeään Jeffiä vastaan (turhautuneena siitä, ettei saanut ykköshaastajan asemaa ottelussa Rob Van Damia vastaan) Jeffin ja RVD:n matsin aikana.
Vähän sen jälkeen Matt liittyi WWE:n SmackDown-brändiin. Lokakuun 3. Hardy käytti tilaisuutensa hyväkseen ja hyökkäsi Undertakerin ja Brock Lesnarin väliseen otteluun Lesnarin puolelle.


title: Matt Hardy

text:
Käannyttäen itsensä "pahikseksi", Matt Hardy Version 1.0 alkoi Mattitude seuraajansa Shannon Mooren kanssa pudottaa painoaan 100 kg:n alle, saadakseen ottella WWE Cruiserweight Championship:sta eli keskisarjan mestaruudesta. Saaden painonsa hädin tuskin alle sadan kilon Matt Hardy voitti Billy Kidmanin keskisarjan mestaruudesta No Way Out:ssa. WrestleMania XXI:ssä Hardy onnistui puolustamaan titteliään Rey Mysteriota vastaan, mutta hävisi mestaruuden kesäkuun 5. päivä Mysteriolle. Hieman myöhemmin Hardy alkoi taas työskennellä Litan kanssa, joka oli juuri kuntoutunut loukkaantumisensa jälkeen. Matt kuitenkin kääntyi seuraavana iltana myös Litaa vastaan sen jälkeen kun oli ärsyttänyt Litaa kosinnallaan.
Hardy alkoi ottaa yhteen uuden kilpailijansa Kanen kanssa. Myös Lita oli mukana tässä juonikuviossa ja Matt oli vähän aikaa poissa saatuaan Chokeslamin (Kanelta) Kanen ja Litan vihkimisseremonian aikana.


title: Matt Hardy

text:
Matt siirrettiin SmackDownista ECW:hen vuoden 2008 valintatilaisuudessa kesäkuussa. Sitä ennen Matt oli voittanut saman vuoden Backlash:ssa kilpailijansa Montel Vontavious Porter MVP:n saaden näin haltuunsa Yhdysvaltojen mestaruuden, jonka kuitenkin hävisi vajaat kolme kuukautta myöhemmin Great American Bash:ssa Shelton Benjaminille. Hardy sai mahdollisuuden ECW:n mestaruuteen voitettuaan Fatal 4- Way-ottelun, jossa mukana Hardyn lisäksi olivat John Morrison, The Miz ja Finlay. SummerSlam:ssa Matt voitti diskauksella ECW:n mestari Mark Henryn, koska Henryn manageri Tony Atlas veti Hardyn pois kehästä juuri kun Hardy oli tehnyt Henrylle Twist of Faten ja oli selättämässä tätä. Mattin veli Jeff syöksyi kehään Tony Atlasin kimppuun tehden tälle Swanton Bombin jonka jälkeen kummatkin Hardyt hyökkäsivät mestari Mark Henryn kimppuun. Mutta koska WWE:n sääntöjen mukaan mestaruutta ei voi hävitä diskauksella, Mark Henry pysyi mestarina. Hardy sai uusintaottelun, mutta jälleen kerran Atlas puuttui otteluun saaden diskauksen. Unforgiven:ssä Hardy sai osallistua viiden miehen Championship Scramble-otteluun jossa olivat mukana hänen lisäkseen The Miz, Finlay, Chavo Guerrero, sekä ECW:n mestari Mark Henry.
Hardy onnistui selättämään The Mizin kun alkuperäisestä 20 minuutista oli jäljellä enää kolme.
Ottelussa ei enää tullut uusia selätyksiä tai luovutuksia, joten Hardy voitti tittelin ja näin myös uransa ensimmäisen WWE:n brändin päämestaruuden. Hardy ja Henry jatkoivat feudia ECW:n mestaruudesta No Mercy:yn asti, jossa Hardy puolusti menestyksekkäästi titteliään Henryä vastaa. Hardy puolusti titteliään voitokkaasti myöhemmin vielä uudestaan Henryä vastaan, ja voitti myös mestaruusotteluissa Chavon ,Finlayn ja Evan Bournen, kunnes lopulta hävisi vyön 13. tammikuuta 2009 Jack Swaggerille.


title: Matt Hardy

text: Hardy pyysi siirtoa SmackDowniin 27. tammikuuta, lyötyään Jeffiä tuolilla päähän kesken Edgen ja Jeffin ottelua WWE:n mestaruudesta Royal Rumble:ssa ja Edge voitti tittelin Jeffiltä tämän takia. Samalla Matt myös kääntyi Heeliksi eli "pahikseksi". Smackdownissa 20. helmikuuta kesken Edgen ja Jeff Hardyn ottelun Smackdownissa Matt teki Twist of Faten veljelleen ja Edge nappasi voiton. Mattin ja Jeffin välille syntyi feudi, joka loppui käytännössä heidän viimeiseen kohtaamiseensa vuoden 2009 Backlashissa. Matt perusteli hyökkäyksiään veljensä kimppuun sillä, että oli kyllästynyt jäämään tämän varjoon, vaikka oli mielestään Jeffiä pätevämpi painija ja paljasti olevansa muun muassa Jeffin auto -ja pyrotekniikkaonnettomuuksien takana. Wrestlemania XXV:ssä Matt voitti veljensä Jeffin Extreme Rules matsissa. Matt kohtasi veljensä vielä seuraavankin viikon Smackdownissa, jolloin Matt voitti Jeffin uudestaan Strecher-ottelussa,jossa vastustaja pitää saada työnnettyä paareissa sisääntulorampille. Feudi päättyi vuoden 2009 Backlashissa, jolloin veljekset kohtasivat tällä kertaa ottelumuotona I Quit. Matt hävisi luovutettuaan Jeffille, kun tämä oli sitonut Mattin pöytään kiinni ilmastointiteipillä. Vaikka ottelu oli jo päättynyt, hyppäsi Jeff Mattin päälle Mattin aneluista huolimatta. Tämän seurauksena Mattin toinen käsivarsi murtui.